Perlis, Sarawak, Labuan akan beralih ke Fasa 3 PPN

Perlis, Sarawak dan Labuan akan beralih ke Fasa Tiga Pelan Pemulihan Negara pada 4 Ogos depan, kata Perdana Menteri Muhyiddin Yassin hari ini.“Suka untuk saya mengingatkan agar SOP dan peraturan yang ditetapkan terus dipatuhi dan semua usaha untuk menambah baik situasi pandemik di negeri masing-masing diteruskan,” katanya.“Saya berharap dengan kerjasama semua pihak di seluruh negara lebih banyak negeri akan dapat bergerak ke fasa seterusnya.“Kita harus optimis dan terus bergerak ke hadapan supaya pemulihan negara dapat dijalankan dengan lebih sistematik dan selamat.”Muhyiddin turut mengulangi jaminan kelonggaran SOP untuk sektor ekonomi dan bagi yang sudah mendapat dos lengkap vaksin akan diumumkan tidak lama lagi.


Hanya 2.3% populasi dewasa belum terima vaksinasi lengkap

Sebanyak 2.3% sahaja lagi diperlukan negara untuk mencapai angka 100% populasi dewasanya lengkap divaksinasi.Berdasarkan data kementerian kesihatan Malaysia (KKM) menerusi laman CovidNow, setakat 11.59 malam tadi, seramai 22,876,224 individu atau 97.7% daripada populasi dewasa di negara ini telah melengkapkan suntikan vaksin Covid-19.Setakat semalam juga, 98.9% atau 23,162,767 individu daripada populasi dewasa sudah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, seramai 2,763,787 individu atau 87.8% daripada mereka telah melengkapkan vaksinasi manakala 2,854,126 individu atau 90.7% menerima sekurang-kurangnya satu dos vaksin Covid-19.Sementara itu, sejumlah 252,817 dos vaksin diberikan semalam melibatkan 2,898 dos pertama, 4,549 dos lengkap dan 245,370 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 58,812,436 dos dengan 7,356,445 daripadanya adalah dos penggalak.


Remaja lelaki korban kedua banjir di Kelantan

Seorang remaja lelaki berumur 13 tahun menjadi korban kedua banjir di Kelantan selepas ditemui lemas di Kampung Talang dekat Kadok pada 7.15 malam tadi.Timbalan Ketua Polis Kelantan Muhamad Zaki Harun berkata Mohamad Fazli Tamri, pelajar Sekolah Menengah Kebangsaan Kubang Kiat, dipercayai sedang menunggang basikal bersama rakannya sebelum tergelincir dan terjatuh ke dalam tali air di kampung itu pada 6.20 petang.“Rakannya cuba menyelamatkan mangsa, bagaimanapun gagal dan telah memanggil penduduk berdekatan untuk meminta pertolongan.“Operasi mencari berjaya menemukan mangsa kira-kira 50 meter dari tempat dia terjatuh,” katanya ketika dihubungi Bernama hari ini.Zaki berkata mayat mangsa dibawa ke Hospital Raja Perempuan Zainab II untuk proses bedah siasat dan tindakan selanjutnya.Terdahulu, seorang warga emas lelaki berusia 70 tahun menjadi korban pertama banjir di Kelantan yang turut ditemui lemas semalam di Kampung Kuala Gris dekat Dabong, Kuala Krai pada 7 malam.


Azeez gagal batal 13 tuduhan rasuah, ubah wang haram

Bekas pengerusi Tabung Haji Abdul Azeez Abdul Rahim hari ini gagal dalam permohonannya untuk membatalkan tiga pertuduhan rasuah berhubung projek jalan raya di Perak dan Kedah dan 10 pertuduhan pengubahan wang haram yang dihadapinya.Ini berikutan hakim Mahkamah Tinggi Muhammad Jamil Hussin menolak permohonan Abdul Azeez, 54, selepas mendapati kesemua pertuduhan itu tidak cacat dan berlandaskan peruntukan undang-undang.“Saya mendapati alasan yang dikemukakan pemohon (Abdul Azeez) adalah tidak berasas. Pemohon juga gagal menunjukkan bahawa pendakwaan terhadapnya adalah bersifat mala fide (berniat jahat).“Pada pandangan saya, kes ini bukan kes yang sesuai dan wajar bagi mahkamah melaksanakan kuasa sedia ada untuk mengetepikan dan membatalkan pertuduhan terhadap pemohon. Oleh itu, permohonan pemohon ditolak,” kata hakim.Jelas Jamil lagi, pertuduhan di bawah Akta Suruhanjaya Pencegahan Rasuah Malaysia (SPRM) yang dihadapi Azeez adalah tidak cacat walaupun empat projek berasingan digabungkan dalam satu pertuduhan kerana suapan yang diterima adalah berkenaan kesemua projek tersebut.


Peguam Zahid persoal pendakwaan rumus sumbangan kepada yayasan hasil kegiatan haram

Mahkamah Tinggi hari ini diberitahu pihak pendakwaan terkhilaf dalam merumuskan kemasukan sumbangan dalam akaun amanah Yayasan Akalbudi, sebuah yayasan kebajikan diasaskan bekas timbalan perdana menteri Ahmad Zahid Hamidi, melibatkan aktiviti yang menyalahi undang-undang.Peguam Hisyam Teh Poh Teik yang mewakili Zahid berkata pengurup wang Omar Ali Abdullah yang merupakan saksi ke-81 pendakwaan tidak melakukan sebarang kesalahan berkaitan perbankan dalam menukarkan wang tunai berjumlah RM5 juta kepada beberapa keping cek sebelum menyerahkannya kepada akaun firma undang-undang Tetuan Lewis & Co.Hisyam berhujah bahawa bukti daripada Omar Ali bahawa wang berkenaan datang daripada Yayasan Al Bukhary tidak pernah disiasat Suruhanjaya Pencegahan Rasuah Malaysia (SPRM).“Adalah jelas Omar Ali tidak melakukan sebarang kesalahan berkaitan perbankan di bawah undang-undang bank. Dalam hujah yang diutarakan, pihak pendakwaan melakukan beberapa salah tanggapan.“Tiada bukti langsung dari mana wang itu datang. Salah tanggapan menunjukkan tiada siasatan dibuat,” beliau berkata demikian dalam hujahan balas di akhir kes pendakwaan terhadap Zahid yang berhadapan pertuduhan pecah amanah jenayah, rasuah dan pengubahan wang haram melibatkan dana Yayasan Akalbudi.Hisyam berkata tindakan pendakwaan yang berdasarkan peruntukan Seksyen 4 (3) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001) dan merumuskan bahawa ia adalah aktiviti menyalahi undang-undang, juga tidak berasas.Menurut pertuduhan ke-27 pengubahan wang haram, Zahid didakwa mengarahkan pengurup wang Omar Ali untuk menukarkan  RM7,511,250.20  dalam tunai kepada  35 keping cek dan didepositkan ke dalam Yayasan Akalbudi untuk membeli simpanan tetap di Maybank.Sementara itu, Hisyam berkata pendakwaan juga bersetuju dengan sumbangan saksi ke-78 pendakwaan, Mohd Jimmy Wong Abdullah yang juga pengarah bukan eksekutif MyEG Services Sdn Bhd kepada yayasan itu.Mohd Jimmy Wong dalam testimoninya berkata beliau mendermakan lebih daripada RM9 juta kepada Yayasan Akalbudi  dengan kerelaan hatinya untuk kebajikan dan bagi tujuan keagamaan dan ia tiada kaitan dengan syarikat MyEG Services.Dalam hal ini, Hisyam berkata disebabkan pihak pendakwan gagal menunjukkan proses pengubahan wang haram itu berlaku sebagai satu elemen dalam pertuduhan, maka kes terhadap anak guamnya tidak sepatutnya diteruskan.Zahid, 68, berhadapan 47 pertuduhan – 12 daripadanya pecah amanah jenayah, lapan rasuah dan 27 pengubahan wang haram melibatkan puluhan juta ringgit milik Yayasan Akalbudi.Pendengaran hujahan di hadapan hakim Collin Lawrence Sequerah bersambung Isnin ini.


Staf bekas menteri bergelar Datin ‘bocorkan maklumat diplomatik sensitif’

Seorang pembantu kepada bekas menteri luar mungkin bakal berdepan masalah kerana membocorkan maklumat sensitif yang boleh menjejaskan pegawai-pegawai diplomatik Malaysia di luar negara, berikutan mesej audio seorang pegawai Wisma Putra kepadanya tersebar dalam talian, MalaysiaNow difahamkan.Dalam mesej yang mulai tular minggu lalu, seorang pegawai didengar sedang mengadu kepada wanita yang bergelar “Datin” itu mengenai masalah yang dihadapi diplomat Malaysia di luar negara.“Sesetengah maklumat itu tidak sepatutnya diketahui umum,” kata satu sumber kepada MalaysiaNow.Pegawai dalam audio itu bagaimanapun dapat dikenal pasti dan dipanggil bagi menerangkan mesej audio tersebut.“Dia mendedahkan mesej audio itu dihantar kepada seorang Datin yang merupakan bekas setiausaha akhbar kepada bekas menteri luar.“Akhirnya diketahui bukan dia yang membocorkan fail audio tersebut,” tambah sumber itu.Perkembangan terbaru itu timbul susulan tindakan Wisma Putra terhadap dua diplomat negara di UAE selepas mereka gagal mengatur lawatan rasmi Perdana Menteri Ismail Sabri Yaakob akhir bulan lalu.Ekoran kecuaian komunikasi sehingga pegawai UAE tidak dimaklumkan mengenai lawatan Ismail, duta Malaysia ke UAE Tarid Sufian, dan konsul jeneralnya di Dubai, Hasril Abdul Hamid dipanggil balik dan kini ditempatkan di Putrajaya.Akibat kecuaian diplomatik tersebut, tiada sebarang sambutan rasmi diberikan kepada Ismail ketika beliau tiba di lapangan terbang Dubai.Ekoran itu, UAE menyatakan rasa malu mereka selain turut memohon maaf kepada delegasi Malaysia.Difahamkan, sebelum ini, Wisma Putra biasa mengambil tindakan sedemikian terhadap diplomat yang gagal melaksanakan tugas mereka.


Kemudahan kereta kepada bekas menteri fitnah PM, kata Radzi

Ahli Parlimen Putrajaya dari Bersatu Radzi Jidin mempersoalkan kenyataan Anwar Ibrahim berhubung pembatalan kemudahan kereta kepada bekas menteri, menyifatkannya sebagai fitnah terbaru daripda perdana menteri.
“Ini fitnah apa pula? DSAI (Datuk Seri Anwar Ibrahim) kata, beliau telah batalkan kemudahan kereta untuk bekas-bekas menteri yang baru ini.
“Soalnya, sejak bila bekas menteri ada kemudahan kereta? Batalkan perkara yang tak wujud? Bantu banteras fitnah ini, tolong kongsi-kongsikan,” kata bekas menteri pendidikan itu dalam ciapannya di Twitter.
Pada sidang media 4 Januari lalu, Anwar berkata cadangan untuk mengurangkan atau membatalkan pencen bekas anggota Kabinet tidak munasabah kerana isu berkaitan itu berada di bawah Perlembagaan Persekutuan.
Anwar berkata, langkah yang diambil oleh pentadbirannya hanya menarik balik kemudahan yang diberikan kepada bekas anggota Kabinet, antaranya kemudahan kereta.
"Sebagaimana yang diketahui peruntukan Perlembagaan, ada diuar-uarkan, Kerajaan Perpaduan akan menimbangkan untuk menghapuskan pencen (pesara) atau mengurangkan, itu tidak munasabah kerana ia melibatkan isu Perlembagaan,"
“Yang saya lakukan setakat ini, yang biasanya adalah bekas-bekas menteri yang baru ini, yang dapat kemudahan biasa dan kereta, semua itu saya batalkan.
“Setakat itu boleh, lebih baik dari segi peraturan pentadbiran dan tidak melibatkan Perlembagaan,” katanya.
Dalam pada itu, Marzuki Mohamad yang juga bekas ketua setiausaha sulit kepada Muhyiddin Yassin ketika menjadi perdana menteri turut menafikan kenyataan Anwar.
Menurut Marzuki, sejak beberapa era kerajaan yang pernah ditubuhkan, bekas-bekas menteri tidak pernah diberikan kemudahan kereta rasmi.
"Ini bukan perkara baru. Sejak zaman berzaman itulah amalannya,” katanya dalam sebuah hantaran Facebook.
“Bila tamat tempoh jadi menteri, semua kemudahan rasmi kerajaan mesti dikembalikan. Kalau nak beli kereta tu perkara lain.
"Ada proses tertentu yang mesti diikuti. Jadi apa sebenarnya yang perdana menteri batalkan?"


Penumpang AirAsia mahu tunai, bukan bayaran kredit, baucar

Penumpang AirAsia X yang masih menunggu bayaran balik tiket penerbangan yang dibatalkan sejak 2020, menggesa pihak syarikat itu tampil menjelaskan mengapa sukar untuk memulangkan semula bayaran balik dalam bentuk tunai.Bercakap dengan MalaysiaNow, mereka mengakui bingung dengan kenyataan Ketua Pegawai Eksekutif AirAsia X Benyamin Ismail pada 15 Jun yang menjelaskan bahawa syarikat itu tidak boleh memberi bayaran balik kepada penumpang disebabkan undang-undang.Pada sidang media tersebut, Benyamin berkata, disebabkan syarikat itu melalui proses penstrukturan di mahkamah, undang-undang menyatakan mereka tidak boleh berikan bayaran balik tunai kepada sesiapa, termasuk pemiutang.Oleh itu, katanya, AirAsia X akan memberikan bayaran balik secara kredit menerusi baucar perjalanan di samping bayaran tunai 10%.Bagaimanapun, penjelasan ini sukar diterima penumpang AirAsia X dan mereka tegaskan agar pihak syarikat penerbangan tersebut segera memulangkan wang tunai.Penumpang, Chan Shiao Yiing dari Taiping, Perak, berkata sebab utama dia perlukan bayaran balik dalam bentuk tunai ialah kerana ingin pulangkan wang tersebut kepada dua rakannya yang merupakan warga emas.Terdahulu, Chan menempah enam tiket penerbangan bernilai RM7,710 pada Disember 2019 ke Jepun, dan penerbangannya dijadual berlepas pada April 2020.Bagaimanapun, disebabkan penularan Covid-19, penerbangannya dibatalkan dan dia menerima bayaran balik dalam bentuk kredit.“Saya tidak pilih bayaran balik secara kredit.“Malah, saya pun tidak tahu bagaimana nak memohon bayaran balik,” katanya kepada MalaysiaNow.“Dua daripada tiket yang dibeli adalah milik dua rakan saya. Oleh itu, bagaimana saya ingin bayar semula duit mereka jika menerima bayaran balik dalam bentuk kredit?”Menurut Chan, dia cuba berhubung dengan pegawai perkhidmatan pelanggan AirAsia, bagaimanapun gagal apabila dia diminta menunggu lama.“Apabila saya cuba menghubungi, mereka akan minta saya tunggu. Ada kalanya saya berada di giliran ke-200,” katanya.Sementara itu, Upake De Silva dari Sydney, Australia, menyatakan dia tidak menerima sebarang bayaran balik sama ada dalam bentuk tunai atau kredit sejak penerbangannya yang dijadual berlepas pada Disember 2020 dibatalkan.Menurut Upake, lima tiket penerbangan yang dibeli dianggarkan bernilai hampir 5,000 dolar Australia (RM15,166) itu adalah untuk  membawa keluarganya dari Colombo datang ke Sydney menerusi penerbangan ke Kuala Lumpur.Katanya, tiket penerbangan yang dibeli itu membabitkan AirAsia dan AirAsia X.“Saya dimaklumkan bahawa AirAsia X dalam proses penstrukturan hutang, tetapi saya tidak menerima sebarang bayaran balik sehingga hari ini.“Saya sudah membuat aduan kepada Suruhanjaya Penerbangan Malaysia (Mavcom), kemudian pada minggu lalu saya terima emel dari AirAsia.“Emel tersebut memaklumkan bahawa pihak syarikat akan teliti isu bayaran balik, namun sejak itu, tiada perkembangan lanjut,” kata Upake.Dia yang turut menyifatkan diri sebagai penumpang setia AirAsia turut meluahkan rasa kecewa apabila diberi layanan sebegini, dan menyatakan sudah serik untuk menggunakan perkhidmatan syarikat penerbangan tersebut pada masa hadapan.“Penerbangan pertama saya bersama AirAsia ialah pada 2007.“Saya adalah penumpang setia. Mungkin saya akan gunakan perkhidmatan syarikat penerbangan lain pada masa hadapan,” katanya.Sementara itu, MalaysiaNow masih menunggu maklum balas daripada AirAsia apabila diminta mengulas lanjut mengenai penjelasan Benyamin berhubung isu bayaran balik kepada penumpang.“Terima kasih kerana hubungi kami. Saya akan kongsikan (pertanyaan) ini kepada pasukan.“Kami akan maklumkan jika ada perkembangan,” kata jurucakap AirAsia.Dalam pada itu, Kong Kiek Ching, dari Johor turut berharap pihak AirAsia akan pertimbang melanjutkan tempoh penggunaan “unlimited pass” bagi penumpang yang tidak berkesempatan menggunakannya.Menceritakan isu yang dihadapinya, Kong berkata, dia membeli pas tanpa had itu pada 3 Mac 2020 namun tidak sempat menggunakannya disebabkan masalah sistem selain pelaksanaan perintah kawalan pergerakan bermula 13 Mac, 2020.“Terma dan syarat pas ini menyatakan bahawa tiada pembatalan atau bayaran balik dibenarkan.“Namun disebabkan situasi Covid-19 dan penutupan sempadan antarabangsa, saya dimaklumkan bahawa penggunaan pas ini boleh dilanjutkan.“Kini sempadan sudah dibuka dan saya merancang untuk ke Melbourne, tetapi tiada penerbangan AirAsia ke situ, malah pas ini juga sudah tamat tempoh pada 16 Jun 2021,” katanya.Oleh itu, Kong berkata, situasi ini dianggap sebagai tidak adil bagi dirinya memandangkan dia langsung tidak dapat menggunakan pas tersebut meskipun sudah membayar RM499.“Malah, saya juga hairan apabila menerima emel menyatakan bahawa AirAsia sudah memberi bayaran balik secara kredit, tetapi apabila saya semak baki akaun AirAsia, tiada kredit diterima.“Pada pandangan saya, AirAsia sewajarnya melanjutkan pas ini setahun lagi supaya pengguna seperti saya dapat menggunakannya,” katanya.


BN beri laluan kepada PH di Padang Serai

Barisan Nasional (BN) bersetuju untuk memberi laluan kepada calon Pakatan Harapan (PH) dalam Pilihan Raya Umum ke-15 (PRU15) Parlimen Padang Serai.
Perkara itu diumumkan Pengerusi BN Kedah Jamil Khir Baharom pada Ceramah Pengumuman Khas PRU15 Parlimen Padang Serai di Taman Desa Aman, Padang Meiha, malam ini.
“Setelah mengambil ketetapan dan mendengar arahan pimpinan atasan terutamanya Pengerusi BN Ahmad Zahid Hamidi, maka kita suka untuk menyatakan dan mengumumkan bahawa laluan di Padang Serai juga diberikan kepada PH,” katanya pada majlis itu.
Turut hadir adalah Presiden Amanah Mohamad Sabu dan Pengerusi PH Kedah Mahfuz Omar.
Sehubungan itu, Jamil berkata calon BN bagi PRU15 Padang Serai Sivaraj akan menyokong dan membantu calon PH Mohamad Sofee Razak untuk memenangi kerusi berkenaan.
Bagaimanapun nama Sivaraj kekal dalam kertas undi Parlimen Padang Serai berdasarkan Perkara 9 Peraturan-Peraturan Pilihan Raya (Perjalanan Pilihan Raya) 1981, iaitu tiada seorang pun calon boleh menarik balik pencalonannya selepas pukul 10 pagi pada hari penamaan.
PRU15 bagi Parlimen Padang Serai menyaksikan pertembungan enam penjuru antara Mohamad Sofee, Sivaraj, Hamzah Abd Rahman (Pejuang), Mohd Bakhri Hashim (Warisan) dan calon Bebas Sreanandha Rao.
Namun, Warisan telah menarik diri daripada bertanding bagi merebut kerusi berkenaan selain turut menyatakan sokongan dan akan membantu kempen calon PH.
Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan pada 7 Disember dan pengundian awal pada 3 Disember berikutan kematian calon PH yang disahkan M Karupaiya.
Daftar pemilih tambahan pada Ogos 2022 yang dikemas kini sehingga 9 Oktober akan digunakan untuk pilihan raya itu; yang mengandungi 133,867 orang pemilih melibatkan 133,776 pengundi biasa, 76 orang polis dan 15 orang pengundi tidak hadir luar negara.


Anak tiri Najib disaman atas dakwaan biaya filem Hollywood guna dana 1MDB

1Malaysia Development Berhad (1MDB) dan tiga subsidiarinya memfailkan saman terhadap Riza Shahriz Abdul Aziz, anak tiri bekas perdana menteri Najib Razak atas dakwaan salah guna dana berjumlah AS$250 juta bagi membiayai penerbitan filem serta membeli hartanah.Melalui sistem e-filing mahkamah, 1MDB dan tiga subsidiarinya iaitu 1MDB Energy Holdings Limited, 1MDB Energy Limited dan 1MDB Energy (Langat) Limited sebagai plaintif, memfailkan writ saman pada 7 Mei melalui Messrs Shearn Delamore & Co, menamakan Riza Shahriz dan dua syarikatnya, Red Granite Pictures Incorporated dan Red Granite Capital Limited, sebagai defendan pertama dan ketiga.Syarikat-syarikat itu turut menamakan firma guaman yang berpangkalan di New York, Shearman and Sterling sebagai defendan keempat.Dalam writ saman itu, syarikat berkenaan mendakwa pada 2011 dan 2012, Riza Shahriz serta dua syarikatnya menerima dana kira-kira AS$250 juta daripada 1MDB dan tiga subsidiarinya yang lain, yang didakwa disalah guna apabila defendan menggunakan dana tersebut untuk kepentingan peribadi mereka dan untuk kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.Syarikat-syarikat tersebut mendakwa Riza Shahriz, yang mengendalikan dua syarikat Red Granite, semestinya mengetahui bahawa wang yang berasal daripada 1MDB disalahgunakan kepada mereka untuk kepentingan mereka.“Firma guaman Shearman dan Sterling (defendan keempat) membenarkan Riza Shahriz dan Low Taek Jho, atau Jho Low, rakan sekutu defendan pertama (Riza Shahriz) yang terlibat secara langsung dalam salah guna itu, untuk menggunakan kepentingan firma guaman tersebut untuk akaun peguam bagi mengubah sebahagian besar dana penyelewengan yang diterima oleh defendan pertama hingga ketiga, serta dana salah guna dana yang diterima oleh Jho Low daripada plaintif ke Amerika Syarikat dan mewakili Riza Shahriz dan Jho Low dalam pelbagai pembelian dan transaksi yang melibatkan dana yang disalahgunakan itu.“Defendan keempat mengetahui, baik pengetahuan atau pengetahuan yang sebenarnya yang dapat disimpulkan daripada perbuatan yang disengaja atau semberono dan gagal mengemukakan pertanyaan sewajarnya, bahawa dana yang dimaksud adalah hasil jenayah,” menurut writ saman itu.Oleh itu, plantif memohon perisytiharan bahawa Riza Shahriz bertanggungjawab di atas salah guna dana itu dan penggunaan dana yang tidak adil, dan memohon pembayaran balik dana yang disalahgunakan itu.Pengurusan kes berkenaan hari ini di hadapan penolong kanan pendaftar Noordura Mohamed Din, yang menetapkan 17 Ogos untuk pengurusan kes selanjutnya secara dalam talian.Pada 10 Mei, Kementerian Kewangan mengesahkan 1MDB dan SRC International Sdn Bhd (SRC) telah memfailkan sejumlah 22 tuntutan sivil untuk pemulangan aset dengan jumlah keseluruhan melebihi RM96.6 bilion, termasuk kira-kira RM300 juta tuntutan terhadap pelbagai pihak tempatan.Menurut kementerian itu, writ saman itu difailkan pada 7 Mei terdiri daripada enam oleh 1MDB dan 16 oleh SRC.Writ saman yang difailkan oleh 1MDB adalah terhadap sembilan entiti (termasuk dua institusi kewangan asing) dan 25 individu manakala writ yang difailkan oleh SRC adalah terhadap 15 individu dan lapan entiti atas pelbagai kesalahan.


Pinda Belanjawan 2021 jika PN tidak mahu tumbang, kata ahli Parlimen PKR

Ahli Parlimen Pasir Gudang Hassan Abdul Karim mendesak kerajaan supaya membuat beberapa pindaan kepada Belanjawan 2021 jika mahu ia disokong sebulat suara.Tegasnya jika ia tidak dilakukan, majoriti wakil rakyat akan menolak belanjawan itu.Antara perkara yang dilihat Hassan sebagai tidak relevan dan perlu diberi perhatian termasuk pemberian peruntukan RM85.5 juta kepada Jabatan Hal Ehwal Khas (Jasa) di bawah Kementerian Komunikasi dan Multimedia (KKMM), dan geran sekali beri RM8.6 juta kepada Penggerak Komuniti Tempatan (PeKT) di bawah Kementerian Perumahan dan Kerajaan Tempatan (KPKT).“Saya berharap kepada menteri kewangan, jika sayang kerajaan Perikatan Nasional (PN), buat pindaan apa yang kami cadang… jika tidak kerajaan ini pada 26 November akan tumbang,” katanya ketika membahaskan Belanjawan 2021 di Dewan Rakyat hari ini.Tegasnya jika ia tidak dilakukan, majoriti wakil rakyat akan menolak belanjawan itu.Katanya, peruntukan Jasa dan PeKT itu perlu ditarik dan diberi kepada sektor yang lebih memerlukan.Sehubungan itu, kerajaan dicadang mengurangkan perbelanjaan pembangunan berjumlah RM71 bilion dalam Belanjawan 2021, sebaliknya menambah peruntukan kepada Tabung Wang Covid-19.Katanya, peruntukkan Tabung Wang Covid-19 RM17 bilion tidak mencukupi dan hanya merangkumi 5% daripada keseluruhan Belanjawan 2021.“Saya mencadangkan supaya perbelanjaan pembangunan sebanyak RM71 bilion ini dikurangkan kepada kira-kira RM50 bilion seperti dalam Belanjawan 2020 dan bakinya dimasukkan dalam Tabung Wang Covid-19.“Dengan lebihan peruntukan itu, kita boleh beri kepada vaksin, melaksanakan ujian calitan Covid-19 kepada rakyat selain menaik taraf operasi kesihatan negara.“Malah, kita juga boleh gunakan wang terbabit untuk meneruskan subsidi upah, beri wang tunai kepada rakyat dan pekerja yang terjejas serta memerlukan.“Jadi tidak perlulah mereka mengeluarkan simpanan Kumpulan Wang Simpanan Pekerja (KWSP).”


SPR pertimbang panjangkan tempoh lebih 60 hari untuk adakan pilihan raya

Suruhanjaya Pilihan Raya (SPR) sedang melihat kemungkinan memanjangkan tempoh untuk mengadakan pilihan raya melebihi 60 hari selepas pembubaran Parlimen atau Dewan Undangan Negeri (DUN) sepertimana yang diperuntuk ketika ini.
Pengerusi SPR Abdul Ghani Salleh berkata perkara itu bagi membolehkan suruhanjaya berkenaan melakukan persiapan sebaik mungkin berikutan pertambahan jumlah pengundi yang banyak setiap tahun di negara ini.
"Kita akan cuba panjangkan lagi sebab tempoh sekarang ini (60 hari), daripada dahulu hingga sekarang agak sempit (suntuk) sikitlah dengan keadaan jumlah pengundi yang banyak iaitu daripada 14.9 juta sebelum ini meningkat kepada 21.1 juta.
"Kita juga kena ingat pengundi berusia 18 tahun ini tiap-tiap tahun akan bertambah sebanyak setengah juta, jadi (jumlah pengundi) akan bertambah dan terus bertambah," katanya pada sidang media malam ini.
Terdahulu, beliau hadir ke pengumuman keputusan Pilihan Raya Umum ke-15 bagi Parlimen Padang Serai di Pusat Penjumlahan Rasmi Undi Dewan Kompleks Sukan Kulim Hi-Tech di sini.
Menjelas lanjut, Abdul Ghani berkata berikutan peningkatan jumlah pengundi, SPR perlu melakukan persiapan termasuk menyediakan pusat dan saluran mengundi serta petugas agar proses pilihan raya dapat dilaksana dalam keadaan selesa.
Beliau juga berkata pihaknya berharap pilihan raya bagi enam negeri yang belum mengadakannya dapat dilaksanakan secara serentak bagi memudahkan urusan SPR.
"Ia akan memudahkan petugas kita, memudahkan kita membuat penyelarasan, itu yang terbaik tapi dari segi kos, sama juga," katanya.
Ditanya waktu yang sesuai untuk mengadakan pilihan raya di enam negeri iaitu Kedah, Pulau Pinang, Terengganu, Kelantan, Selangor dan Negeri Sembilan, Abdul Ghani berkata pihaknya tidak mempunyai kuasa dalam hal itu dan ia terpulang kepada kepimpinan negeri terbabit.
Beliau juga berkata pilihan raya bagi keenam-enam negeri dianggarkan menelan belanja kira-kira RM450 juta.
Abdul Ghani berkata secara keseluruhan, proses pengundian bagi Parlimen Padang Serai di Kedah dan DUN Tioman di Pahang berjalan lancar dengan peratusan keluar mengundi agak baik.
"Secara keseluruhan saya lihat untuk PRU15, peratus keluar mengundi ialah sebanyak 74.71... satu gambaran masyarakat kita mengambil tanggungjawab untuk keluar mengundi," katanya.


Lebih dari 7.1 juta dos penggalak diberikan ketika 18 kematian dicatat

Sebanyak 22,872,297 individu atau 97.7% populasi dewasa di negara ini telah melengkapkan dos vaksin Covid-19 setakat 11.59 malam tadi. Berdasarkan data kementerian kesihatan Malaysia (KKM) menerusi laman CovidNow, sebanyak 23,160,259 individu atau 98.9% daripada kumpulan itu telah menerima sekurang-kurangnya satu dos vaksin. Bagi populasi remaja berusia 12 hingga 17 tahun pula, sebanyak 2,761,997 individu atau 87.8% telah melengkapkan vaksinasi mereka, manakala 2,852,677 individu atau 90.7% daripada kumpulan itu telah menerima sekurang-kurangnya satu dos vaksin Covid-19.Sementara itu, sejumlah 245,326 dos vaksin telah diberikan semalam melibatkan 2,747 dos pertama, 3,859 dos lengkap dan 238,720 dos penggalak. Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kepada 58,554,303 dos termasuk 7,107,613 dos penggalak. Sementara itu, menurut portal GitHub KKM, sebanyak 18 kes kematian direkodkan semalam.Pahang, Perak dan Selangor mencatatkan angka kematian tertinggi dengan masing-masing merekodkan tiga kes, diikuti Kedah, Melaka, dan Wilayah Persekutuan Kuala Lumpur yang masing-masing merekodkan dua kes, manakala masing-masing satu kes di Kelantan, Sabah dan Terengganu.


Tak ada banyak yang baru dalam ucapan presiden, kata Hishammuddin

Ahli Parlimen Sembrong Hishammuddin Hussein berkata tidak ada banyak hal yang baru dalam ucapan Presiden Umno Ahmad Zahid Hamidi di Perhimpunan Agung Umno hari ini kerana ia memang sudah dijangka.“Tak ada banyak yang baru dibangkitkan presiden dalam ucapan dasar. Ia hanya menekankan apa yang kita telah nyatakan sebelum ini melalui majlis tertinggi,” katanya kepada pemberita hari ini berhubung kerjasama di antara Umno dan kerajaan Perikatan Nasional (PN).“Masih terlalu awal lagi, kita akan tengok pandangan pembahas ucapan presiden.”Hishammuddin turut berkata masih terlalu awal untuk membincangkan mengenai Barisan Nasional yang bersendirian bertanding pilihan raya.“Bukan kita yang tentukan pilihan raya. Yang tentukan perdana menteri.”Beliau berkata sangat penting untuk Umno mengekalkan kestabilan parti ketika ini, dan beri mesej jelas kepada kepimpinan parti.“Jangan hanya cakap retorik. Kalau betul-betul mahukan kestabilan dan hala tuju, saya rasa masih ada masa untuk memikirkannya,” kata Hishammuddin.Perhimpunan Agung Umno yang dilaksanakan tahun ini diwarnai kempen kempen Zahid dan beberapa pemimpin parti untuk mendapatkan sokongan perwakilan untuk memutuskan hubungan dengan Bersatu.Zahid dan timbalannya, Mohamad Hasan dalam ucapan dasar kali ini menggesa Umno sekali lagi menjadi parti dominan, selepas ia diketepikan dalam pentadbiran kerajaan PN.


10 kenderaan rosak dirempuh pacuan empat roda

Sebanyak 10 buah kenderaan mengalami pelbagai kerosakan gara-gara sebuah pacuan empat roda mengalami masalah brek dan hilang kawalan di Jalan Raja Musa Aziz, Ipoh, pagi tadi.Ketua Polis Daerah Ipoh ACP A. Asmadi Abdul Aziz berkata dalam kejadian pada pukul 11.50 pagi itu, sebuah pacuan empat roda jenis Toyota Hilux dipandu seorang lelaki melalui jalan sehala tersebut untuk ke tempat kerja di sebuah restoran di sini.Katanya ketika melalui jalan empat lorong itu, brek kenderaan tersebut tiba-tiba tidak berfungsi sebelum hilang kawalan lalu merempuh sebuah Perodua Myvi di hadapannya yang sedang berhenti kerana lampu isyarat merah.“Akibat itu, Toyota Hilux tersebut dan Myvi berkenaan terus merempuh beberapa kenderaan lain di hadapan, kiri dan kanan jalan. Kenderaan yang dirempuh dan gagal mengelak turut merempuh kenderaan lain.“Kenderaan yang terlibat adalah sebuah Toyota Camry, Toyota Avanza, Honda City, Perodua Kenari, Toyota Unser, Proton Waja, Toyota Vellfire dan dua Perodua Axia yang semuanya mengalami pelbagai kerosakan termasuk bonet remuk,” katanya ketika dihubungi di sini hari selepas insiden itu tular di media sosial.Menurut A. Asmadi tiada sebarang kecederaan dilaporkan dan polis telah merakam keterangan semua pemandu terlibat, manakala pemandu Hilux dibawa ke Hospital Raja Permaisuri Bainun untuk ujian darah bagi mengesan kandungan alkohol dan dadah.Katanya, kes disiasat mengikut Seksyen 43 (1) Akta Pengangkutan Jalan 1987.


Wisma Putra sedia bantu polis bawa balik ahli perniagaan dalam buruan Jho Low

Kementerian luar negeri sedia membantu pihak berkuasa Malaysia untuk membawa pulang ahli perniagaan dalam buruan Low Teak Jho atau Jho Low jika Polis Diraja Malaysia (PDRM) mengetahui lokasi sebenar ahli perniagaan itu.Menteri Luar Negeri Hishammuddin Hussein berkata tiada alasan untuk Wisma Putra tidak membantu membawa pulang individu terbabit supaya dapat dihadapkan ke muka pengadilan.“Mengenai Jho Low, kita tidak tahu sama ada benar dia ada di China. Jika pihak polis memaklumkan kepada Wisma Putra kedudukan sebenar dan di mana dia berada, tidak ada sebab Wisma Putra tak boleh membantu.“Wisma Putra sedia membantu untuk membawa dia pulang menghadap pengadilan,” katanya ketika menggulung Belanjawan 2021 di Dewan Rakyat, hari ini.Hishammudin menjawab pencelahan RSN Rayer (DAP-Jelutong) sama ada Wisma Putra boleh membantu mengesan dan membawa pulang ahli perniagaan dalam buruan itu bagi membantu siasatan kes berkaitan 1Malaysia Development Berhad (1MDB).Minggu lalu, Ketua Polis Negara, Abdul Hamid Bador, dilaporkan berkata Jho Low tidak perlu takut kembali ke tanah air jika dia beranggapan dirinya tidak bersalah dalam kes penyelewengan dana 1MDB.“Wisma Putra sedia membantu untuk membawa dia pulang menghadap pengadilan,” katanya ketika menggulung Belanjawan 2021 di Dewan Rakyat, hari ini.“Jika dia yakin dirinya tak bersalah, saya mempelawa dia pulang bagi membolehkannya membela diri. Jangan terus lari dan menyembunyikan diri di luar negara,” kata Abdul Hamid seperti dilaporkan.Malah, Abdul Hamid juga dilapor menegaskan, beliau boleh mengaturkan pertemuan Jho Low dengan Jabatan Peguam Negara, selain memberi jaminan keselamatan ke atas ahli perniagaan dalam buruan itu.Abdul Hamid memaklumkan, bukan saja pihak berkuasa Malaysia yang “memburu” Jho Low tetapi juga Amerika Syarikat dan Singapura.


182,520 dos tambahan vaksin Pfizer sampai esok, kata Khairy

Malaysia akan menerima 182,520 dos tambahan vaksin Covid-19 jenis Pfizer-BioNTech esok (Rabu), untuk edaran ke negeri-negeri yang belum menerima bekalan, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau yang juga menteri sains, teknologi dan inovasi berkata, vaksin berkenaan yang dikeluarkan di Belgium dijadualkan tiba melalui Lapangan Terbang Antarabangsa Kuala Lumpur (KLIA) pada sebelah pagi dari Singapura.“Vaksin yang bakal tiba ini akan dihantar ke negeri-negeri yang belum menerima bekalan,” katanya dalam sidang media selepas melakukan simulasi Program Imunisasi Covid-19 Kebangsaan di sini, hari ini.Khairy berkata, vaksin itu akan diedarkan ke Kedah, Melaka, Negeri Sembilan dan Perak esok (Rabu, 24 Feb), manakala  Pahang, Terengganu, Kelantan, Sabah, Sarawak dan Wilayah Persekutuan Labuan pula, pada Khamis (25 Feb).Kumpulan pertama bekalan vaksin Pfizer-BioNTech melibatkan 312,390 dos selamat tiba di Malaysia melalui pintu masuk negara di KLIA, Sepang; Johor dan Pulau Pinang pada Ahad lalu.Program Imunisasi Covid-19 Kebangsaan dilaksanakan dalam tiga fasa bermula esok, dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.Fasa 2 pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.Khairy sebelum ini dilaporkan berkata Perdana Menteri Muhyiddin Yassin dan Ketua Pengarah Kesihatan Dr Noor Hisham Abdullah, akan menjadi antara penerima pertama suntikan vaksin Covid-19 pada Rabu ini, yang menandakan Program Imunisasi Covid-19 Kebangsaan dimulakan lebih awal daripada jadual asal pada 26 Februari.


Pelajar UiTM positif Covid-19 selepas hadiri program didakwa anjuran BN Melaka

Sekurang-kurangnya seorang pelajar UiTM Lendu, Alor Gajah positif Covid-19 selepas menghadiri satu program di sebuah resort yang didakwa dianjurkan Barisan Nasional (BN) sempena Pilihan Raya Negeri (PRN) Melaka.Pengarah Kesihatan Melaka Dr Rusdi Abd Rahman memberitahu, ujian saringan diambil terhadap tujuh pelajar yang didakwa positif Covid-19 selepas menghadiri program tersebut.“Semalam (kelmarin) dimakumkan ada tujuh orang simptomatik. Keputusan saliva mendapati seorang pelajar positif,” katanya kepada MalaysiaNow.“UiTM mengambil tindakan untuk mengasingkan semua yang hadir ke program itu.“Seramai 40 orang disaring dan siasatan masih diteruskan.”Pemimpin Barisan Nasional bergambar bersama ketika program di Masjid Tanah tular di media sosial.Sebelum ini tersebar di media sosial dakwaan tujuh orang pelajar UiTM didapati positif Covid-19 selepas pulang daripada sebuah program dianjurkan BN Melaka pada 4 hingga 7 November.“Semua pelajar tersebut pulang ke kampus pada 7 hari bulan lepas tamat program di Villa D Aqua, Masjid Tanah, Melaka,” menurut posting yang tersebar di media sosial itu yang turut melampirkan gambar-gambar program tersebut.“Bila pulang ke kampus, daripada berpuluh pelajar, tujuh didapati positif Covid-19.”Menurut posting itu, keesokan harinya pada 8 November penyokong-penyokong BN berkumpul di villa tersebut bersarapan pagi sebelum pergi ke pusat penamaan calon untuk mengiringi pengerusi Melaka, Ab Rauf Yusoh.Turut hadir pada pagi itu ialah bekas perdana menteri Najib Razak dan Timbalan Presiden Umno Mohamad Hasan untuk memberikan sokongan kepada Rauf.MalaysiaNow cuba menghubungi pihak BN untuk mendapatkan komen namun tidak menerima sebarang jawapan.


Kenaikan taraf Malaysia ke Tahap 2 Pemerhatian TIP beri impak positif perdagangan, kata TPM

Penyenaraian Malaysia pada Tahap Dua Pemerhatian menerusi Laporan Tahunan Pemerdagangan Orang (TIP) Jabatan Negara Amerika Syarikat (JNAS) 2023 memberi impak positif kepada sektor perdagangan negara dan menangkis persepsi negatif berkaitan isu buruh paksa di negara ini.
Timbalan Perdana Menteri Fadillah Yusof berkata peningkatan berkenaan menunjukkan hasil kerjasama dan usaha semua pihak dalam memastikan Malaysia melaksanakan amalan baik bagi menangani isu pemerdagangan orang, penyeludupan migran, buruh paksa dan pelaksanaan penguatkuasaan.
“Di luar negara pun, aktiviti perladangan adalah sebahagian perniagaan keluarga, jadi apabila mereka turun (ke ladang) kadang-kadang anak-anak pun dibawa sekali jadi ia agak biasa...selagi kita tidak menyalahgunakan dan paksa anak-anak kecil (untuk bekerja). Jadi ini adalah perkara yang perlu kita jelaskan kepada mereka,” katanya kepada pemberita selepas menghadiri Sesi Penerangan dan Dialog Guna Tenaga Agrikomoditi 2023 di Kuching, hari ini.
Beliau yang juga menteri perladangan dan komoditi berkata Malaysia menjalinkan kerjasama dan sesi libat urus khususnya dengan Amerika Syarikat dalam memastikan dakwaan mengenai isu buruh diselesaikan secara bilateral.
Menurutnya pada 2021 dan 2022, Malaysia berada di kedudukan Tahap Tiga dengan penilaian laporan tersebut merangkumi aspek pencegahan, pendakwaan dan perlindungan ke atas pekerja di semua negara berhubung hal ehwal perburuhan.
Pada 16 Jun lepas, Menteri Dalam Negeri Saifuddin Nasution Ismail ketika mengumumkan laporan TIP itu berkata kerajaan akan meningkatkan usaha dalam mendakwa dan menyabitkan kes terhadap penjawat awam yang didapati bersubahat dalam aktiviti pemerdagangan orang atau buruh paksa.
Menteri itu memaklumkan perkara itu menjadi keutamaan kerajaan apabila ia merupakan antara 15 syor penambahbaikan yang dikemukakan dalam laporan JNAS.


Angka kematian akibat tanah runtuh Genting meningkat

Tanah runtuh di Genting Highlands telah mengorbankan sekurang-kurangnya 16 orang ketika mereka tidur di sebuah tapak perkhemahan awal pagi, kata pihak berkuasa di mana pasukan penyelamat menyelusuri lumpur tebal dan menumbangkan pokok bagi mencari lebih 20 orang yang masih hilang.
Tanah runtuh di Selangor berlaku kira-kira jam 3 pagi di tepi jalan berhampiran ladang organik dengan kemudahan perkhemahan, kata Jabatan Bomba dan Penyelamat negeri dalam satu kenyataan.
Lebih 90 orang terperangkap dalam tanah runtuh dan 60 daripada mereka telah ditemui selamat, sementara 25 lagi masih hilang, menurut ciapan  Twitter Agensi Pengurusan Bencana Negara.
Selain 12 yang disahkan meninggal dunia, lapan lagi mangsa cedera di masukkan ke hospital, katanya.
Ketua Polis Daerah Suffian Abdullah berkata mangsa yang maut adalah rakyat Malaysia termasuk seorang kanak-kanak berusia kira-kira lima tahun.
Hampir 400 orang daripada beberapa agensi telah dikerahkan, dengan usaha mencari dan menyelamat berterusan, katanya pada sidang sidang media.
Menurut pengarah Jabatan Bomba dan Penyelamat negeri, tanah runtuh itu berlaku dari anggaran ketinggian 30m (100 kaki) di atas tapak perkhemahan, meliputi kawasan seluas kira-kira satu ekar (0.4 hektar).
Rakaman televisyen tempatan menunjukkan kesan tanah runtuh yang besar melalui kawasan berhutan yang curam di tepi jalan, manakala imej lain di media sosial menunjukkan pekerja penyelamat mencari mangsa di atas lumpur tebal dan pokok besar yang tumbang di sekitarnya.
Bencana itu berlaku kira-kira 50km di utara Kuala Lumpur di bandar Batang Kali, di luar kawasan bukit Genting Highlands, kawasan yang terkenal dengan pusat peranginan, air terjun dan keindahan alam semula jadinya.
Gambar yang disiarkan di laman Facebook Father's Organic Farm menunjukkan sebuah rumah ladang di lembah kecil, dengan kawasan yang luas di mana khemah boleh didirikan.
Selangor adalah negeri terkaya Malaysia dan pernah mengalami tanah runtuh sebelum ini, negeri itu juga sering dikaitkan dengan pembersihan hutan dan tanah.
Ketika ini, Malaysia mengalami musim hujan, bagaimanapun tiada hujan lebat atau gempa bumi direkodkan semalam.
Setahun lalu, kira-kira 21,000 orang kehilangan tempat tinggal akibat banjir di seluruh negara.


Mahathir gesa Melayu keluar mengundi menjelang PRN

Bekas perdana menteri, Dr Mahathir Mohamad hari ini memberi amaran kepada pengundi Melayu terhadap kelesuan politik, sambil menambah hasrat untuk tidak menunaikan tanggungjawab menjelang pilihan raya di enam negeri tahun ini bermakna mereka memilih calon “berniat jahat”.
“Ramai orang Melayu yang berpendapat politik membosankan. Oleh itu apa gunanya mengundi dalam pilihan raya.
“Sama ada politik bosan atau tidak, hakikatnya ialah undi menentu siapa jadi kerajaan.
“Jika orang Melayu tidak undi, yang akan jadi kerajaan ialah orang yang mendapat undi. Dan undi ini datang dari pengundi yang telah disogok oleh parti dan calon yang berhasrat mencari kekayaan dengan menjadi kerajaan,” katanya dalam kenyataan.
Mahathir yang dua kali memimpin negara selama 24 tahun, berkata tidak mengundi adalah sama dengan mengundi calon yang bergantung kepada sogokan.
“Kita sudah lihat bagaimana calon yang tidak baik apabila menang dan mendirikan kerajaan telah curi berbilion ringgit duit kerajaan, merosakkan parti dan pemerintah dan menjadi Malaysia sebagai ‘kleptokrasi’ iaitu negara yang diperintah oleh pencuri dan penjenayah.
“Mereka yang bergantung kepada sogokan bukanlah calon yang bersih. Jika mereka mendirikan kerajaan, mereka akan salah guna kuasa dan mencuri.”
Mahathir berkata mereka yang mahukan kerajaan yang baik harus mengundi calon yang "bersih", sambil menambah hanya pentadbiran yang dibentuk oleh pemimpin sedemikian akan berkhidmat demi kepentingan bangsa, negara dan agama.
“Jangan bosan dan tidak undi,” katanya.
“Tidak undi bermakna mengundi calon yang berniat jahat, yang akan rosakkan masa depan pengundi.”
Pilihan Raya Negeri (PRN) akan diadakan di Selangor, Pulau Pinang, Negeri Sembilan, Kedah, Kelantan dan Terengganu tahun ini.


Sorry.


Rizab antarabangsa Bank Negara meningkat kepada AS$107 bilion

Rizab antarabangsa Bank Negara Malaysia (BNM) berjumlah AS$107.0 bilion setakat 15 Julai, 2022.
Kedudukan rizab itu adalah memadai bagi membiayai 5.7 bulan import barangan dan perkhidmatan dan 1.1 kali jumlah hutang luar negara jangka pendek, kata bank pusat itu dalam satu kenyataan hari ini.
BNM berkata komponen utama rizab antarabangsa ialah rizab mata wang asing (AS$94.6 bilion), kedudukan rizab Tabung Kewangan Antarabangsa (IMF) (AS$1.3 bilion), Hak Pengeluaran Khas (SDR) (AS$5.7 bilion), emas (AS$2.3 bilion) dan aset rizab lain (AS$3.1 bilion).
Aset itu merangkumi emas, pertukaran mata wang asing dan dan rizab-rizab lain termasuk SDR (RM471.04 bilion), kertas kerajaan Malaysia (RM12.12 bilion), pinjaman dan pendahuluan (RM23.65 bilion), tanah dan bangunan (RM4.14 bilion) dan aset lain (RM29 bilion).
Sementara itu, modal dan liabiliti terdiri daripada modal berbayar (RM100 juta), rizab (RM161.23 bilion), mata wang dalam edaran (RM159.71 bilion), deposit oleh institusi kewangan (RM161.42 bilion), deposit kerajaan persekutuan (RM7.99 bilion), deposit lain (RM12.15 bilion), kertas Bank Negara (RM5.76 bilion), peruntukan SDR (RM28.25 bilion) dan liabiliti-liabiliti lain (RM3.33 bilion).


Hishammuddin persoal label pengkhianat terhadap 10 ahli Parlimen Umno

Pemimpin Umno Hishammuddin Hussein menyambut baik kenyataan Presiden Umno Ahmad Zahid Hamidi bahawa dirinya bersedia memaafkan 10 ahli Parlimen parti yang menandatangani akuan berkanun (SD) menyokong Pengerusi Perikatan Nasional (PN) Muhyiddin Yassin sebagai perdana menteri selepas Pilihan Raya Umum ke-15 (PRU15), namun mempersoalkan label dan tuduhan “pengkhianat” terhadap mereka.
Menurut ahli Parlimen Sembrong itu, tiada apa yang perlu “dimaafkan” terutama apabila dituduh mengkhianati perjuangan parti kerana tuduhan tersebut tidak jelas dan beliau sendiri tidak mengetahui sebab dan punca label tersebut.
“Kalau mereka nak ambil tindakan ambillah, tak ada benda yang saya perlu bimbang kerana kita konsisten," tambah Hishammuddin yang merupakan antara pemimpin kanan Umno lantang mengkritik perbincangan antara Zahid dan Pakatan Harapan selepas pilihan raya.
“Sebelum ini kerana peringkat awal usaha nak bersama-sama dengan Pakatan Harapan (PH) bercanggah dengan pendirian parti sendiri, kita buat SD berkenaan. Tetapi bila parti sudah buat keputusan kita berkecuali pada satu ketika dahulu, (jadi) bahaya kita tarik balik SD berkenaan. “Dan selepas itu bila tuanku titah kita setuju wujudkan kerajaan perpaduan, kita pun anggap itu kehendak parti. (Oleh itu) kita setuju, jadi di mana penghianatannya?” katanya kepada pemberita selepas selesai ucapan dasar presiden sempena Perhimpunan Agung Umno 2022 di Pusat Dagangan Dunia Kuala Lumpur hari ini. Bercakap kepada media semalam, Zahid menegaskan dia akan memantau 10 ahli Parlimen Umno itu dari masa ke masa bagi melihat pendirian mereka atau apa-apa tindakan yang boleh diambil kemudian. Mengulas lanjut, Hishammuddin berkata semua pihak terutamanya para pemerhati di luar parti sudah mual dan bosan dengan cara kepimpinan Umno bertelagah kerana saling menuduh sesama sendiri. Sedangkan, katanya, tumpuan utama perlu diletakkan kepada hala tuju parti terutamanya bagaimana untuk berdepan dengan siri pilihan raya negeri (PRN) yang akan datang. “Kita sudah kalah dalam PRU, saya harap apa yang kita dapat bincangkan dalam PAU tahun ini ialah hala tuju dan cara bagaimana dapat mengurangkan jurang kepercayaan orang ramai terhadap parti dan perjuangan. “Itu lebih baik dari hanya menggunakan platform ini untuk bercakaran (dan) berbalah sesama kita, tuduh menuduh sesama kita, serang menyerang sesama kita. Sedarlah cukup cukuplah.” Dalam pada itu, ketika ditanya sama ada kebarangkalian beliau bertanding pada pemilihan parti tahun ini, Hishammuddin enggan mengulas lanjut.
Katanya, lebih baik menunggu ketetapan daripada persidangan PAU yang menentukan ada pemilihan ataupun tidak. Jelasnya, beliau sendiri tidak keberatan untuk bertanding dalam pemilihan yang akan datang.
“Kena tunggu, ada pertandingan atau tidak.” Pada Rabu, Setiausaha Agung Umno Ahmad Maslan memberitahu pemilihan semua peringkat Umno yang ditangguhkan sebelum ini dijangka diadakan sebelum 19 Mei tahun ini.


Petugas barisan hadapan dapat RM300, eBelia RM50, tambahan RM50 juta untuk Sabah antara 9 kategori terima tambahan belanjawan

Tiga kategori utama yang diberi penekanan dalam penggulungan Belanjawan 2021 di peringkat dasar hari ini, kata Menteri Kewangan Tengku Zafrul Aziz.Beliau berkata pertama yang diberi perhatian adalah bantuan yang menambah aliran tunai rakyat dan perniagaan.“Kedua, bantuan kewangan langsung dan ketiga mewujudkan pekerjaan dan mengurangkan kadar pengangguran.“Dalam bahasa mudahnya, kerajaan faham rakyat inginkan wang di dalam poket untuk hidup, untuk ‘survive’, untuk perbelanjaan keluarga dan anak-anak, membantu dengan hutang dan kos hidup, serta peluang kerja supaya mereka dapat menjana pendapatan dan kehidupan yang lebih bermaruah,” katanya ketika menggulung perbahasan Belanjawan 2021 di Dewan Rakyat hari ini.Di bawah kategori bantuan kewangan langsung, kerajaan bersetuju untuk memberikan bantuan khas kewangan secara “one off” kepada semua petugas barisan hadapan lain sebanyak RM300.“Kerajaan mencadangkan program eBelia sebanyak RM50 secara one off ke dalam akaun e-dompet bagi mereka yang berumur 18 hingga 20 tahun yang dijangka akan memanfaatkan lebih 1.5 juta belia.“Untuk membantu mahasiswa di institusi pengajian tinggi (IPT) dan institusi pengajian tinggi (IPTS) dalam konteks norma baru, kerajaan bersetuju untuk menambah baik program eBelia seperti berikut: a. Pertama: meningkatkan jumlah eBelia daripada RM50 kepada RM100; dan b. Kedua: memanjangkan inisiatif kepada 1.1 juta mahasiswa di IPT dan IPTS termasuk yang berumur lebih daripada 20 tahun.”Kementerian Kewangan melalui Agensi Pengurusan Bencana Negara (Nadma) pada 26 Oktober lalu, sudah menyalurkan peruntukan RM50 juta kepada kerajaan negeri Sabah khusus untuk memerangi pandemik Covid-19 kata Zafrul.Di bawah kategori bantuan kewangan langsung, kerajaan bersetuju untuk memberikan bantuan khas kewangan secara “one off” kepada semua petugas barisan hadapan lain sebanyak RM300 ringgit.Selain itu, peruntukan RM44 juta juga digunakan kementerian kesihatan dalam membendung gelombang wabak Covid-19 di Sabah.“Pada hari ini, sebagai langkah susulan memerangi Covid-19 di Sabah, sukacita diumumkan Kementerian Kewangan akan menyalurkan dana tambahan RM50 juta lagi menggunakan Kumpulan Wang Covid-19 (KWC) untuk negeri Sabah pada bulan Disember 2020.”Dalam pada itu, kerajaan juga bersetuju untuk meluaskan lagi kategori penerima pemberian one off kepada kategori “Pesara dan Bekas Polis” dengan implikasi penerima tambahan dianggarkan 40,000 orang lagi.“Ini menjadikan jumlah penerima pemberian one off ini seramai 80 ribu orang dengan anggaran implikasi kewangan sebanyak RM40 juta.“Bantuan bagi pesawah, kerajaan bercadang untuk menyediakan peruntukan RM80 juta untuk Tabung Bencana Pertanian.“Bantuan khas ini dapat memanfaatkan petani yang terdiri dari pesawah, nelayan dan pengusaha akuakultur, pekebun dan penternak yang mengalami kehilangan pengeluaran hasil tanaman kesan dari bencana alam.”Zafrul berkata manakala bagi nelayan darat kerajaan setuju mencadangkan kenaikan kepada kadar Elaun Sara Hidup Nelayan Darat (ESHND) daripada RM200 kepada RM250 sebulan bagi 3,400 nelayan darat yang berdaftar.Katanya, bantuan musim tengkujuh akan diteruskan dengan bayaran RM300 sebulan akan dibayar pada bulan Disember 2020, Januari 2021 dan Disember 2021, kepada pekebun kecil yang layak di bawah Pihak Berkuasa Kemajuan Pekebun Kecil Perusahaan Getah (Risda) dan Lembaga Industri Getah Sabah (LIGS)yang akan memanfaatkan lebih daripada 300,000 pemilik kebun getah dan penoreh getah.Menurut Zafrul, kerajaan maklum bahawa kadar elaun perumahan bagi negeri Sabah adalah yang tertinggi, dan penjawat awam yang berkhidmat di Sabah mendapat elaun lebih tinggi daripada penjawat yang berkhidmat di Sarawak atau Semenanjung. Kali terakhir kadar tersebut disemak adalah pada 30 April 2002.Kementerian Kewangan juga bersetuju untuk mengkaji semula dan menyelaras kadar elaun perumahan bagi negeri Sabah dan Sarawak.Zafrul berkata, melalui Pakej Rangsangan Penjana, pemilik premis perniagaan atau pemberi sewa atau landlord yang memberikan pengurangan atau pelepasan sewa kepada penyewa premis perniagaan yang terdiri daripada PKS, akan diberi potongan cukai khas.“Potongan ini tertakluk kepada syarat pengurangan sewa hendaklah sekurang-kurangnya 30% daripada kadar sewa asal bagi tempoh tersebut. Sehubungan itu, sukacita saya umumkan bahawa potongan cukai khas bagi pengurangan sewa premis kepada PKS dilanjutkan enam bulan lagi sehingga Mac 2021 bagi membantu PKS yang terkesan akibat lanjutan PKPB.“Kami mungkin tidak sempurna tetapi kami mendengar. Dalam lapan bulan ini sahaja, sudah empat Pakej Prihatin diumumkan dengan mendengar suara rakyat dan ahli Yang Berhormat sekalian. Dan untuk bulan-bulan yang mendatang, kami akan terus mendengar, kami akan terus memperhalusi bantuan kerajaan mengikut keadaan Covid-19 dan ekonomi semasa, Insya Allah.“Dalam lapan bulan sahaja, kerajaan ini berjanji dan menunaikan janji dengan menyalurkan lebih RM21 bilion kepada lebih 10 juta penerima individu dan isi rumah setakat ini melalui Bantuan Sara Hidup (BSH) dan Bantuan Prihatin Nasional (BPN).“Pada tahun 2020, menerusi BSH dan BPN sahaja, ada isi rumah yang mendapat bantuan melebihi RM3,400 – ini belum mengambil kira bantuan-bantuan lain.”


Pengundi tetap keluar mengundi di Muar walaupun risau Covid-19

Pengundi di pekan Muar kelihatan keluar mengundi seawal pagi meskipun Covid-19 tetap menjadi kerisauan mereka.Beberapa pengundi sanggup tiba seawal 7.30 pagi untuk menunaikan tanggungjawab mengundi bagi Pilihan Raya Negeri (PRN) Johor hari ini.Salah seorangnya ialah pengundi di Dewan Undangan Negeri (DUN) Maharani, Tan Wee Ann.Katanya, mengundi bukan satu kerja sukar dan tidak mengambil masa lama jika habis awal.“Sekadar masukkkan (kertas undi) dalam kotak sahaja,” katanya ketika ditemui di Sekolah Menengah Kebangsaan Sri Muar hari ini.Tan yang berusia 50 tahun jtu bekerja sebagai tukang masak.Mengenai kebarangkalian dijangkiti Covid-19, katanya dia tidak berasa takut kerana sudah lengkap dua dos vaksin dan dos penggalak.Seorang lagi pengundi, J Prema berkata, dia datang dari Johor Bahru dan menetap semalaman untuk mengundi di DUN Maharani.“Saya datang dengan suami, manakala anak kami mengundi di Johor Bahru.“Kami datang awal kerana hendak pulang ke Johor Bahru segera kerana kami membantu seorang calon di sana,” kata wanita yang berusia 60 tahun itu.Seperti Tan, Prema meyakini dos penggalak yang diambilnya bagi mendepani sebarang risiko jangkitan.DUN Maharani yang terletak di bawah Parlimen Muar menyaksikan pertembungan enam penjuru membabitkan calon Perikatan Nasional (PN), Abd Aziz Talib, Nor Hayati Bachok (Pakatan Harapan) Nor Farra Shamsudin (Barisan Nasional), Riad Ahmad (Pejuang), Ahmad Hasni Asmui Md Salleh (Parti Bangsa Malaysia) dan calon bebas,Lim Kin Joo.Nor Hayati merupakan penyandang dengan 5,674 majoriti, menewaskan calon BN, Ashari Md Sarip dan calon PAS Mohammad Taslim.Pengerusi PN, Muhyiddin Yassin dijangka tiba untuk membuang undi di sekolah ini hari ini.


KPM tidak halang pelajar tolak vaksinasi hadir ke sekolah

Kementerian pendidikan (KPM) tidak akan menghalang pelajar yang tidak mengambil vaksin Covid-19 daripada hadir di sekolah apabila sesi persekolahan secara bersemuka dilaksanakan nanti.Timbalan Menteri Pendidikan Mah Hang Soon berkata beliau tidak menolak kemungkinan ada pelajar yang menolak vaksin itu tetapi hanya sebilangan kecil kerana ibu bapa yang tidak bersedia untuk membenarkan anak-anak mereka mendapatkan suntikan vaksin.“Seseorang pelajar itu ada hak (untuk belajar dan datang ke sekolah). Tiada sebab untuk KPM menghalang mereka kembali ke sekolah (tanpa vaksin). Kaunseling akan diberikan khususnya kepada ibu bapa kerana bukan pelajar yang enggan menerima vaksin tetapi ibu bapa yang tolak,” katanya pada sidang media khas Program Imunisasi Covid-19 Kebangsaan (PICK) Remaja bersama Timbalan Menteri Kesihatan I Noor Azmi Ghazali semalam.Beliau berkata KPM melalui pejabat pendidikan daerah (PPD) telah mengeluarkan arahan kepada sekolah di seluruh negara supaya pemberian janji temu bagi PICK Remaja dapat dipercepatkan untuk memastikan kejayaannya.Katanya pelbagai kaedah akan diambil KPM untuk memberi penerangan kepada ibu bapa tentang keperluan vaksin supaya mereka bersedia demi keselamatan serta melindungi anak-anak mereka daripada jangkitan serius Covid-19.“KPM bersedia mengadakan hebahan membantu ibu bapa dan sekolah mencapai matlamat. KPM merancang untuk menghantar pelbagai bahan hebahan untuk membantu ibu bapa menerima maklumat yang betul supaya bersetuju membenarkan anak-anak menerima vaksin,” katanya.Sementara itu, Dr Mah berkata prinsip yang dipegang kementerian itu adalah memastikan seramai mungkin pelajar menerima vaksin Covid-19 menerusi PICK Remaja dalam masa terdekat.Beliau berkata prinsip itu adalah seiring dengan pembukaan sekolah secara berperingkat bermula pada 3 Oktober ini khususnya pelajar yang bakal menduduki peperiksaan.“KPM tidak memilih jurusan mana atau kumpulan mana tetapi lebih kepada pembukaan sekolah khusus Tingkatan Enam atau pelajar yang perlu kembali ke sekolah untuk membuat persediaan peperiksaan,” katanya.


Gempa 6.1 magnitud gegarkan tengah Filipina

Gempa bumi berukuran 6.1 magnitud menggegarkan tengah Filipina awal hari ini, menurut Kajian Geologi Amerika Syarikat (USGS), dengan agensi seismologi tempatan memberi amaran mengenai gegaran susulan dan kemungkinan kerosakan.
Gempa bumi kuat dan cetek itu melanda wilayah Masbate di tengah-tengah Filipina sejurus selepas 2 pagi waktu tempatan, mengejutkan orang ramai.
Menurut USGS, pusat gempa adalah 11km dari kampung terdekat Miaga, dalam perbandaran Uson, di wilayah Masbate.
Gempa bumi cetek cenderung menyebabkan lebih banyak kerosakan berbanding gempa bumi lebih dalam, tetapi tiada laporan lanjut mengenai kerosakan atau kemalangan jiwa.
Tiada amaran tsunami dikeluarkan.
"Ia agak kuat," kata ketua polis wilayah Masbate Rolly Albana kepada AFP.
"Saya sedang tidur ketika gegaran berlaku dan dikejutkan."
Albana berkata polis tidak melaporkan sebarang kesan gempa bumi itu.
Ketua Polis Uson Kapten Reden Tolledo berkata, beberapa penduduk melarikan diri dari rumah mereka.
"Malah saya pergi ke luar kerana kemungkinan berlaku gempa susulan," kata Tolledo.
Pegawai bencana di Dimasalang, Gregorio Adigue berkata beliau merasakan gegaran susulan yang kuat hampir sejam selepas gempa itu.
Tetapi bangunan dan struktur lain di kawasan itu tidak kelihatan rosak, katanya.
"Nanti kami akan ke sekolah di setiap kampung untuk meninjau keadaan bangunan," kata Adigue.
Jabatan Pendidikan Masbate dilaporkan menggantung sesi persekolahan hari ini berikutan "gegaran susulan berterusan dirasai" di wilayah itu.


Jumlah kematian melepasi angka 800, 4,284 positif Covid-19

Sebanyak 4,284 kes baru Covid-19 dikesan hari ini, menjadikan angka keseluruhan penularan dalam negara berjumlah 226,912, kata Ketua Pengarah Kesihatan Dr Noor Hisham Abdullah.Katanya, sebanyak 3,804 pesakit pulih dan dibenarkan pulang, menjadikan jumlah keseluruhan angka sembuh 177,794 kes.“Selangor kekal mencatatkan kes harian tertinggi iaitu sebanyak 1,572 kes diikuti Johor 964 dan Kuala Lumpur 651 kes,” katanya dalam satu kenyataan.Katanya, kes aktif dengan kebolehjangkitan pula berjumlah 48,309.“Daripada jumlah itu 307 pesakit di tempatkan di Unit Rawatan Rapi termasuk 141 memerlukan bantuan alat pernafasan,” katanya.Noor Hisham memaklumkan terdapat 18 lagi kematian, menjadikan jumlah mangsa yang maut meningkat kepada 809 orang.Katanya terdapat 13 lagi kluster baru dikesan membabitkan:Kluster Ladang Tangkarason, Sabah (tempat kerja).Kluster Bandar Lama, Sabah (tempat kerja).Kluster Jalan Satu KKIP, Sabah (tempat kerja).Kluster Jalan City, Selangor (tempat kerja).Kluster Jalan Aman, Selangor (tempat kerja).Kluster Jalan Pulai 55, Johor (tempat kerja).Kluster Batu Tiga Setengah, Johor (tempat kerja).Kluster Taman Koperasi, Kuala Lumpur (tempat kerja).Kluster Kandi Sungai Besi, Kuala Lumpur (tempat kerja).Kluster Lebuh Karak, Pahang (tempat kerja).Kluster Tapak Bina Presint Tujuh, Putrajaya (tempat kerja).Kluster Mayang Pasir, Pulau Pinang (tempat kerja).Kluster Tembok Pengkalan Chepa, Kelantan (pusat tahanan).


Penumpang cedera, tren LRT laluan Kelana Jaya terlibat insiden

Beberapa penumpang cedera dalam satu insiden melibatkan dua tren LRT laluan Kelana Jaya, malam ini.Beberapa video serta gambar mengenai kejadian yang memaparkan keadaan tren dengan cermin pecah dan beberapa penumpang cedera dengan kepala berdarah, dikongsi di beberapa platform media sosial.Turut dikongsi netizen perkembangan semasa suasana dipercayai di Stesen LRT KLCC, dengan pasukan polis dan medik dilihat membantu penumpang-penumpang yang tercedera.Prasarana Malaysia Berhad dalam kenyataan malam ini mengesahkan kejadian itu dan memaklumkan trennya bernombor 40 dan 81 terlibat dalam satu insiden dan pasukannya sedang menguruskan bantuan dan kerja-kerja menyelamat.“Sila bertenang dan patuhi segala arahan. Kami memohon maaf atas segala kebimbangan dan kerisauan. Pihak kami sedang berusaha secepat mungkin untuk memberi bantuan dan mengawal keadaan,” menurut kenyataan itu.Sementara itu, Ketua Polis Daerah Dang Wangi Mohamad Zainal Abdullah yang kini berada di Stesen LRT KLCC mengesahkan kejadian.Perkembangan mengenai insiden berkenaan akan dimaklum dari masa ke semasa.


Korea Selatan beri amaran bantah pelan pelancaran satelit Korea Utara

Korea Selatan memberi amaran kepada jirannya, Korea Utara terhadap rancangan Pyongyang melancarkan satelit, lapor Agensi Berita Jerman (dpa).
Menurut kenyataan Kementerian Luar di Seoul pada Isnin, andai satelit berkenaan dilancarkan, Korea Utara akan menanggung akibat buruk.
Kementerian itu mendakwa, jirannya yang dipencil masyarakat antarabangsa itu merancang melancarkan roket secara haram. Ia menegaskan, negara itu perlu serta merta menggugurkan rancangan itu.
Korea Selatan mengeluarkan kenyataan itu berdasarkan maklumat yang diperoleh daripada Pengawal Pantai Jepun yang menyatakan ia dimaklumkan oleh Korea Utara mengenai pelan pelancaran satelit dalam masa terdekat.
Pelancaran berkenaan dirancang antara 31 Mei dan 11 Jun.
Pada bulan lalu, media Korea Utara pembangunan satelit peninjau Bumi pertama negara itu untuk tujuan ketenteraan, sudah pun siap dan ia bakal dilancarkan pada tarikh yang dirancang.
Tokyo mengesyaki, ia akan dilancarkan menggunakan peluru berpandu jarak jauh.
Roket angkasa lepas dan peluru berpandu jarak jauh dibangunkan menggunakan teknologi hampir sama.
Korea Utara dilarang menguji peluru berpandu seperti yang termaktub dalam ketetapan Pertubuhan Bangsa-Bangsa Bersatu (PBB). Berdasarkan bentuk rekaannya, peluru berpandu seumpama boleh dilengkapi satu atau dua bom nuklear.


Putrajaya diselar kerana tak libatkan pemegang taruh dalam pindaan undang-undang kewarganegaraan

Lebih kurang 50 pertubuhan dan aktivis yang terlibat dengan perjuangan untuk hak kewarganegaraan sama rata menyuarakan kebimbangan terhadap tindakan Putrajaya untuk meminda undang-undang kewarganegaraan secara "berahsia" yang boleh menyebabkan ribuan anak-anak tanpa kewarganegaraan menjadi mangsa.
Mereka berkata, maklumat yang diterima berbeza-beza dan perincian tentang pindaaan yang dicadangkan amat sedikit sambil menambah pemegang taruh tidak dilibatkan dalam perbincangan.
"Ia dilakukan tanpa menjelaskan sebarang cadangan untuk mengehadkan atau membatalkan hak dan kebebasan asas, termasuk hak kewarganegaraan, tidak sepatutnya dilakukan secara rahsia dan tanpa sesi libat urus," kata kenyataan yang dikeluarkan 49 NGO termasuk 67 aktivis, ahli akademik dan peguam.
"Kami kecewa dengan kurangnya kejelasan dan transparensi, walaupun kerajaan memberi jaminan akan ada libat urus secara terbuka."
Kenyataan ini dikeluarkan selepas Kementerian Dalam Negeri baru-baru ini mengumumkan kerajaan akan menyelesaikan sekurang-kurangnya 10,000 permohonan kewarganegaraan menjelang akhir tahun ini.
Kerajaan juga bersetuju untuk meminda Perlembagaan Persekutuan bagi memberikan hak kepada wanita Malaysia dengan suami warga asing untuk mewariskan kewarganegaraan kepada anak-anak yang dilahirkan di luar negara.
Bagaimanapun terdapat kebimbangan kategori lain orang tanpa kewarganegaraan - seperti anak di luar nikah, anak angkat diambil warga Malaysia, termasuk anak-anak terbiar daripada keluarga yang bergenerasi tanpa dokumen - akan dinafikan kewarganegaraan di bawah undang-undang yang bakal dipinda.
Dalam kenyataannya, kumpulan itu memberi amaran langkah kerajaan untuk menyelesaikan masalah satu kategori orang tanpa kewargenegaraan tidak seharusnya menafikan hak golongan dalam kategori lain.
"Kerajaan tidak seharusnya memberi tawaran untuk melakukan pindaan yang akan menyebabkan hak kewarganegaraan kumpulan lain terjejas," kata mereka.
Mereka turut mengingatkan kerajaan hanya Malaysia dan Barbados yang menafikan hak kewarganegaraan anak kepada lelaki bukan warganegara dan anak di luar nikah.
Mereka turut mengecam kerajaan kerana gagal untuk mematuhi keputusan Mahkamah Persekutuan pada 2021 yang memberikan kewarganegaraan kepada remaja yang ditinggalkan semasa lahir oleh ibunya yang tidak diketahui dan diambil sebagai anak angkat oleh pasangan Malaysia.
"Oleh itu kami menggesa kerajaan, terutamanya Kementerian Dalam Negeri untuk menangani situasi ini dengan segera dan mendedahkan berhubung implikasi pindaan hak kewarganegaraan yang mahu dicadangkan, dan mengadakan sesi libat urus secara holistik dan transparen dengan semua pemegang taruh," tambah kenyataan itu.
Antara yang menandatangani kenyataan itu ialah Yayasan Chow Kit, Association of Women Lawyers, Empower, Lawyers for Liberty, Malaysian Council for Child Welfare, North South Initiative, Family Frontiers, Proham, Pusat Komas, Sisters in Islam, Suaram, Stateless Malaysians Citizenship Movement dan Women's Centre for Change.
Antara lain termasuk peguam dan aktivis hak kewarganegaraan kanak-kanak yang kebanyakannya terlibat dalam membantu lebih kurang sejuta anak-anak tanpa kewarganegaraan di Malaysia.


Selepas ‘berdemo’ tanpa pelitup muka, Khalid sahkan dirinya positif Covid-19

Terdapat kebimbangan berhubung individu yang memiliki kontak fizikal rapat dengan ahli Parlimen Shah Alam, Khalid Samad kemungkinan dijangkiti Covid-19 susulan pengesahan pemimpin Amanah bahawa beliau diuji positif virus tersebut.Khalid berkata beliau mengetahui bahawa dirinya positif Covid-19 selepas melakukan ujian kendiri semalam dan kini masih menunggu hasil ujian PCR yang lebih tepat. (Sebuah laman Facebook yang berkait dengan beliau mengesahkan keputusan ujian PCR yang dijalaninya adalah negatif.)Pengesahan Khalid itu dilaporkan selepas sembilan hari beliau dilihat menanggalkan pelitup muka ketika berucap dengan beberapa orang pegawai polis dilihat berada dalam jarak rapat di sekelilingnya sewaktu tunjuk perasaan bersama ahli Parlimen pembangkang lain pada 2 Ogos lalu di luar kawasan Parlimen.Rakaman acara itu menunjukkan Khalid menanggalkan pelitup muka ketika penunjuk perasaan menghampiri sekatan oleh pihak berkuasa.Perbuatan Khalid itu turut dikritik Dr Ahmad Samhan, seorang doktor perubatan terkenal di media sosial.“Kalau pemimpin pun langgar SOP macam mana rakyat nak patuh.“Kalau rakyat kena kompaun, pemimpin pun patut kena kompaun!“Siap ada buka mask. Frontliners tepuk dahi tengok,” katanya dalam sebuah hantaran Facebook disertai gambar Khalid bercakap dengan seorang polis ketika ahli-ahli Parlimen berusaha masuk merentas sekatan menuju ke Parlimen.Bercakap kepada Malaysiakini, Khalid mendedahkan beliau menjalani kuarantin kendiri pada 4 Ogos, dua hari selepas perhimpunan itu, setelah seorang kakitangannya diuji positif.Berikutan pengesanan tersebut, Khalid berkata beliau menjalankan kuarantin kendiri sambil menambah ujian RTK berikutnya menunjukkan beliau negatif virus tersebut.Pengesahan Khalid beliau kini positif Covid-19 menimbulkan kebimbangan petugas media dan anggota polis yang berada di perhimpunan pembangkang pada 2 Ogos lalu.“Saya putuskan untuk ambil ujian Covid-19 kerana turut berada dalam jarak dekat dengan Khalid yang tidak memakai pelitup muka,” kata seorang jurukamera sebuah laman sesawang berita, yang tidak mahu namanya disebut dan menambah bahawa dia masih belum mendapat keputusan ujian tersebut.Perhimpunan ahli Parlimen pembangkang dilakukan sebagai tanda protes terhadap keputusan penangguhan sidang Parlimen berdasarkan arahan Ketua Pengarah Kesihatan Dr Noor Hisham Abdullah susulan beberapa kes berkaitan varian Delta dikesan sepanjang sidang Dewan Rakyat beberapa hari sebelum itu.Antara yang dikaitkan dengan kluster Parlimen termasuk Jaimin Samitah, seorang pegawai khas di kementerian pelancongan, seni dan budaya.Beliau dilaporkan menjadi antara korban Covid-19 minggu ini, beberapa hari selepas hadir di Parlimen bagi menemani timbalan menteri Guandee Kohoi.


Konflik Sabah bukti Umno masih dengan cara lama

Walaupun krisis politik terbaru di Sabah merupakan konflik tempatan, namun penganalisis berkata peranan Umno di sebalik krisis itu menunjukkan keinginan parti Melayu itu untuk mendapatkan kuasa.
Pergolakan di Sabah tercetus sekali lagi apabila ura-ura kerajaan negeri akan bertukar tangan, selepas Umno dan Barisan Nasional (BN) beserta parti Warisan dikatakan berkomplot bagi menjatuhkan Ketua Menteri Hajiji Noor.
Perdana Menteri Anwar Ibrahim bergegas ke negeri itu selepas melawat Indonesia.
Timbalan Perdana Menteri Ahmad Zahid Hamidi turut berlepas ke negeri itu bagi mencari jalan penyelesaian.
Anwar dalam satu kenyataan berkata, pihaknya hanya datang memberi nasihat, dan selebihnya bergantung kepada pimpinan Sabah sendiri.
Penganalisis politik Dr Mazlan Ali berkata, kemelut itu dilihat lebih kepada masalah dalaman antara pemimpin tempatan di Sabah.
Bagaimanapun, Mazlan berkata tindakan Umno disifatkan sebagai mencolok mata.
"Pemerhati dan rakyat melihat Umno Sabah membuat keputusan bersifat peribadi dan bukan atas kepentingan rakyat," katanya kepada MalaysiaNow.
Penganalisis daripada Universiti Teknologi Malaysia (UTM) itu berkata kemelut itu boleh ditamatkan dengan pembentukan kerajaan perpaduan.
Pada 6 Januari, pengerusi BN Sabah merangkap pengerusi Umno Sabah, Bung Moktar Radin mengumumkan menarik sokongan terhadap kerajaan negeri.
Kerjasama antara BN, Perikatan Nasional (PN) dan Parti Bersatu Sabah (PBS) membentuk kerajaan negeri dibuat sejak Pilihan Raya Negeri (PRN) Sabah September 2020.
Ini merupakan krisis politik kedua negeri itu selepas krisis pertama menyaksikan Mohd Shafie Apdal gagal mempertahankan jawatan sebagai ketua menteri.
Hajiji yang ketika itu daripada Bersatu dilantik menggantikan Shafie selepas gabungan PN-BN berjaya menwaskan Warisan.
Menurut Bung, penarikan sokongan dibuat kerajaan negeri menamatkan lantikan politik daripada Umno dalam syarikat milik kerajaan negeri.
Bagaimanapun, lima ahli Dewan Undangan Negeri (Adun) Umno mengekalkan sokongan terhadap Hajiji.
Akibat cubaan menukar pemimpin yang gagal itu, Bung dipecat daripada menjadi timbalan ketua menteri.
Menurut Mazlan, Umno Sabah juga mempunyai autonomi tertentu yang menampakkan ia terkeluar daripada kebiasaan.
Sementara itu, penganalisis politik Universiti Teknologi Mara (UiTM) Mujibu Abd Muis berkata, kemelut tersebut tidak menjejaskan Umno secara keseluruhan kerana ia membabitkan intra-parti dalam kerajaan campuran.
Namun katanya situasi itu mampu berulang di peringkat persekutuan.
"Di persekutuan, ia bergantung kepada bagaimana perdana menteri mampu menangani tuntutan intra-parti serta kemampuan parti-parti dalam kerajaan mengimbangi isu dalaman parti.
"Inilah yang berlaku di Sabah apabila Hajiji tidak mampu melakukannya," katanya.
Bagi Mazlan, konflik itu dijangka tidak “merebak” ke persekutuan.
Bahkan, katanya mustahak untuk Sabah meniru model kerajaan campuran di persekutuan bagi mengekalkan kestabilan.


Awasi propaganda, malang menimpa jika BN tawan Melaka

Adalah amat malang bagi keseluruhan rakyat negara ini jika Barisan Nasional (BN) menawan kerusi terbesar di pilihan raya negeri Melaka (PRN Melaka).Kesannya boleh diramalkan. Selain pentadbiran yang kucar-kacir beterusan di negeri Melaka seperti dahulu dengan dakwaan curian dan penjualan haram pasir serta pemberian projek-projek pembangunan kepada kroni BN, kemenangan itu juga akan dijadikan propaganda mempengaruhi lebih banyak rakyat menjelang pilihan raya umum ke-15 (PRU15).Rakyat Melaka seharusnya tidak keliru dengan propaganda BN, terutamanya dari pemimpin-pemimpin Umno penuh helah ditutup kebenaran. Fikirkan masak-masak kenyataan pemimpin BN di bawah ini yang berat sebelah dan tidak lengkap.Propaganda 1: Perikatan Nasional (PN) bertanding di kesemua 28 kerusi PRN Melaka bertujuan memecahkan undi Melayu supaya BN kelah.Sebenarnya: Ini adalah pertandingan antara parti-parti politik untuk memerintah. Untuk mendapat kuasa pemerintahan semua parti inginkan kerusi terbesar. Oleh itu PN perlu meletakkan kerusi yang terbanyak. Apa yang hendak disorokkan oleh pemimpin-pemimpin Umno ialah apa sebenarnya mereka mahu? BN atau Umno wajib memberitahu rakyat Melaka apa sebenarnya berlaku dari dakwaan otai reformis PKR, Mohd Rashidi Mohamed Amin yang berkata “banyak rahsia” telah dibocorkan ketika BN menguasai pemerintahan dahulu. Setelah melompat ke Pakatan Harapan, bekas ketua menteri Melaka dari Umno Idris Haron dan juga wakil rakyat Nor Azman mendedahkan perbelanjaan projek-projek lalu yang diberikan kepada kroni.Propaganda 2: Peluang kemenangan BN adalah cerah berdasarkan sentimen sokongan pengundi Melaka berdasarkan kedua survei yang dilakukan oleh BN.Sebenarnya: Ia adalah kata-kata kosong tanpa fakta kerana BN tidak menunjukkan data serta analisis dari dua kajian itu. Timbalan Pengerusi BN Mohamad Hasan berkata parti gabungan BN boleh memenangi 18 kerusi di Melaka berdasarkan kajian yang dilakukan. Sementara itu, penasihat komunikai BN pula berkata dari kajiannya jika BN dipilih oleh 70% hingga 75% sokongan Melayu partinya boleh memerintah Melaka. Malangnya, orang ramai tidak boleh mengulas kebenaran kenyataan tersebut kerana tiada maklumat diberikan perihal berapa ramai ditemuduga, kaedah kajian dilakukan dan teknik unjurannya. Adakah ini perangai lama BN, rakyat hanya percayai apa kata mereka, jangan soal?Propaganda 3: Helah untuk mengelirukan pengundi Melaka kononya adalah harapan BN supaya PAS akan bekerjasama semula dengan Umno. Begitu juga kemahuan mereka pemimpin-pemimpin Bersatu kembali ke Umno.Sebenarnya: Kenyataan tersebut adalah helah mengabui mata bakal pengundi Melaka kononnya Umno berniat baik dan sanggup mengampun apa yang telah meretakkan danmemisahkan pemimpin PAS dan Umno. Tetapi dosa Umno kepada rakan seperjuangan dan rakyat terlalu besar bagi membenarkan penyatuan berlaku. Parti-parti politik takut terpalit dosa besar ini apabila dekat dengan Umno. Budaya pemimpin Umno adalah menikam dari belakang rakan sebangsa dan agama, melacur diri pada parti lawan dan melompat parti tanpa rasa bersalah, dan ramai terlibat dengan tuduhan rasuah, salahguna kuasa, pengubahan wang haram, dan pengelakan cukai pendapatan.Terbaru keceralaruan tindakan Umno ialah apabila Kabinet Perdana Menteri Ismail Sabri Yaakob pohon diluluskan pemberian tanah premium di kawasan terkemuka Kuala Lumpur dan banglo bernilai RM100 juta kepada Najib Razak selaku hadiah kerajaan kepada bekas perdana menteri itu.Empat orang menteri Kabinet, ia itu Menteri Kewangan Tengku Zafrul Aziz, Menteri Perdagangan Antarabangsa dan Industri Mohamed Azmin Ali, Menteri Kesihatan Khairy Jamaluddin dan Menteri Alam Sekitar dan Air Tuan Ibrahim Tuan Man dilaporkan membantah cadangan berkenaan.Apabila perkara ini dibawa ke persidangan Parlimen, kecelaruan tindakan Umno menjadi lagi kecoh apabila PH berkata ia sedang mempertimbangkan untuk terus terima memorandum persefahaman (MoU) yand ditandatangani bersama kerajaan persekutuan pimpinan BN sebagai membantah pemberian hadiah ini.Beberapa pemimpin dari Pakatan Harapan, tanpa berlapik, membidas kerajaan diketuai BN yang masih bertindak tanpa memikirkan keadaan dan keresahan rakyat ketika ini.Ahli Parlimen DAP Lim Kit Siang berkata pemberian rumah bernilai RM100 juta kepada Najib Razak mesti diundi di Parlimen memandangkan bekas perdana menteri tersebut telah disabit kesalahan jenayah walaupun dalam proses rayuan terhadap sabitannya. Pemberian hadiah ini amat menjijikkan bagi mana-mana rakyat Malaysia yang baik, tambahnya.Di masa rakyat menderita, status doktor kontrak masih kabur, kanak-kanak daripada keluarga pendapatan B40 ketika ini menghadapi berbagai cabaran dan pada masa ramai warganegara telah hilang pekerjaan, rumah, pendapatan dan ada nyawa mereka, Kabinet pula bertindak memberi tanah dan rumah sebagai “hadiah” kepada seseorang yang telah didapati bersalah atas tuduhan korupsi oleh Mahkamah Tinggi Kuala Lumpur. Ini adalah tidak bermoral dan masuk akal, kata Anwar Ibrahim.Ahli Parlimen Muar, Syed Saddiq Syed Abdul Rahman turut membidas kerajaan pimpinan Umno bahawa ia sanggup jual maruah negara dari tolong rakyat sendiri. “Bila kita minta peruntukan jawatan tetap bagi doktor kontrak dan bantuan lain untuk rakyat, kata tak ada duit,” tambahnya.Pengundi Melaka perlu benar dan berani tidak memilih BN. Dengan berbuat demikian, mereka menjadi pencetus suara rakyat hingga ke PRU15 bahawa jika tiada perubahan dalam parti politik dan pentadbiran di negeri dan negara yang jujur, telus dan berkepentingan rakyat, pemimpin-pemimpin ini akan dikalahkan.Kekalahan BN ini wajib disuarakan sebagai kemahuan pengundi Melaka bahawa barisan pemimpin Umno sekarang perlu digugurkan dan diganti dengan yang bersih dan bermaruah. Begitu juga bagi parti lain yang inginkan undi mereka.Rakyat Melaka akan menjadi penegak demokrasi sebenarnya: Kerajaan dibentuk melalui kuasa teragung pilihan rakyat melalui pilihan raya bebas dan bersih dari penipuan, dan ditadbir secara tidak langusng oleh sistem perwakilan di Parlimen yang dianggotai oleh wakil rakyat tidak lagi rasuah, salahguna kuasa, terlibat dengan pengubahan wang haram, dan mengelak cukai pendapatan.Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Tidak hadir pertuduhan, mahkamah keluar waran tangkap terhadap editor Sarawak Report

Mahkamah Majistret hari ini mengeluarkan waran tangkap terhadap editor Sarawak Report Clare Rewcastle-Brown, kerana gagal hadir pada pertuduhan berkaitan kes mengeluarkan fitnah terhadap Sultanah Terengganu Sultanah Nur Zahirah.Majistret Nordiana Abd Aziz mengeluarkan perintah tersebut selepas pihak pendakwaan diwakili timbalan pendakwa raya memohon waran tangkap dikeluarkan terhadap tertuduh, yang berumur 62 tahun itu.Nordiana kemudian menetapkan 23 November ini sebagai tarikh sebutan semula kes.Pendakwaan dikendalikan timbalan pendakwa raya Engku Ahmad Rashdi Engku Abdillah, Noor Haslinda Che Seman dan Nadia Zulkefli.Rewcastle-Brown dijadual dituduh hari ini mengikut Seksyen 500 Kanun Keseksaan kerana mengeluarkan kenyataan berunsur fitnah melalui buku “The Sarawak Report – The Inside Story of the 1MDB Expose”.Sultanah Nur Zahirah sebelum ini memfailkan saman fitnah terhadap Rewcastle-Brown berhubung fitnah dalam buku “The Sarawak Report-The Inside Story of the 1MDB Expose” dan menuntut ganti rugi am sebanyak RM100 juta.Sultanah Nur Zahirah yang memfailkan saman pada 21 November 2018, mendakwa kenyataan berbaur fitnah itu antara lain bermaksud baginda terlibat dalam amalan rasuah serta mencampuri urusan pentadbiran kerajaan negeri Terengganu, selain menggunakan status baginda untuk mempengaruhi penubuhan Lembaga Pelaburan Terengganu (TIA) yang kemudian dikenali sebagai 1Malaysia Development Berhad (1MDB).Sultanah Nur Zahirah juga mendakwa kenyataan itu membawa maksud baginda telah membantu ahli perniagaan dalam buruan Jho Low atau Low Taek Jho menjadi penasihat TIA.


Kerajaan luluskan 2 lagi jenis vaksin untuk kegunaan semasa bencana, Pfizer untuk kanak-kanak

Kerajaan hari ini meluluskan pendaftaran bersyarat untuk kegunaan semasa bencana dua jenis vaksin Covid-19 satu dos dari China, CanSino dan Johnson & Johnson selain memberikan lampu hijau kepada vaksin Pfizer untuk kegunaan kanak-kanak berumur 12 tahun ke atas.Dalam sebuah kenyataan hari ini Ketua Pengarah Kesihatan Noor Hisham Abdullah berkata keputusan tersebut dibuat dalam Mesyuarat Pihak Berkuasa Kawalan Dadah (PKBD) Kali Ke-359.Beliau turut berkata suntikan Pfizer sebelum ini diluluskan pendaftaran bersyarat bagi tujuan imunisasi aktif kepada individu yang berusia 18 tahun dan ke atas.“Walaupun tambahan indikasi ini diluluskan, KKM berpandangan keutamaan pemberian vaksin masih lagi kepada kumpulan berisiko tinggi selaras dengan dasar sedia ada yang ditetapkan di bawah Program Imunisasi Covid-19 Kebangsaan (PICK),” kata Noor Hisham.Vaksin Cansino atau Convidecia Recombinant Novel Coronavirus Vaccine merupakan keluaran syarikat CanSino Biologics Inc dari China, sementara vaksin Janssen Covid-19 merupakan vaksin keluaran syarikat Johnson & Johnson dari Amerika SyarikatKedua-dua vaksin itu hanya memerlukan satu suntikan pelalian.“KKM ingin memaklumkan bahawa kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.“Ia bagi memastikan perbandingan manfaat-risiko (benefit over risk) bagi produk-produk vaksin tersebut kekal positif,” tambahnya.Menteri Penyelaras PICK Khairy Jamaluddin pada Mac lalu berkata kerajaan mungkin menggugurkan suntikan Johnson & Johnson daripada portfolio program vaksinnya memetik kebimbangan mengenai penghantaran yang perlahan daripada pihak pembekal.“Kemungkinan pemerolehan vaksin Johnson & Johnson akan digugurkan kerana mereka hanya boleh hantar (bekalan) menjelang akhir tahun ini. Itu sudah terlalu lambat bagi kita,” katanya dalam sidang media 8 Mac lalu.Selain itu, Khairy berkata, kerajaan akan meneruskan rundingan dengan Cansino Biologics Inc untuk mendapatkan vaksin keluaran syarikat itu yang hanya memerlukan satu dos.Pada 2 Mac lalu, PBKD meluluskan pendaftaran bersyarat tiga vaksin Covid-19 bagi kegunaan ketika bencana termasuk AstraZeneca; Sinovac; dan Comirnaty keluaran Pfizer-BionTech


Dengan peratusan keluar mengundi 55%, BN menang PRN Johor

Barisan Nasional memperoleh satu lagi kemenangan selesa pada pilihan raya negeri (PRN) hari ini, memenangi lebih 50% daripada kerusi Dewan Undangan Negeri (DUN) yang dipertandingkan di Johor, empat tahun selepas gabungan itu ditumbangkan oleh Pakatan Harapan (PH) pada 2018.Dalam kenyataan keputusan rasmi, Suruhanjaya Pilihan Raya (SPR) menyatakan gabungan itu memenanginya 40 dari 56 kerusi yang dipertandingkan.Sementara itu, PH memenangi 11 kerusi, Perikatan Nasional (tiga), Muda dan PKR masing-masing satu kerusi.“Seramai 1,426,573 orang atau 54.92% telah keluar mengundi.“Jumlah tersebut meliputi jumlah pengundi biasa, pengundi awal dan pengundi pos yang telah mengundi,” katanya.Sementara itu, dalam sidang media di pejabat BN Johor, presidennya Ahmad Zahid Hamidi berkata, pihaknya akan meminta perkenan Sultan Ibrahim Sultan Iskandar agar calon menteri besar gabungan itu diterima.Zahid menamakan bekas menteri besar Hasni Mohamad sebagai calon menteri besar daripada gabungan itu.Beliau turut menyakinkan para penyokong dengan mengatakan kerajaan baru yang akan dibentuk itu akan memulakan langkah menjaga kepentingan rakyat Johor dalam kadar segera bermula dengan pembentangan belanjawan negeri.“Kita rasakan kejayaan ini merupakan hadiah kepada seluruh negeri Johor yang telah memberikan kepercayaan semula kepada BN.”Ini merupakan kemenangan kedua gabungan itu pada PRN selepas Melaka.Kemenangan ini juga dilihat sebagai sebahagian daripada usaha bekas perdana menteri Najib Razak dan bekas timbalannya untuk memperkukuhkan kedudukan Umno.


Kalwant digantung esok, mahkamah Singapura tolak permohonan tangguh pelaksanaan

Warga Malaysia Kalwant Singh akan menjalani hukuman gantung sampai mati seperti dijadualkan esok selepas gagal dalam usaha saat akhir untuk menangguhkan pelaksanaan hukumannya bagi kesalahan menyeludup lebih 60g diamorfin ke Singapura sembilan tahun lalu.
Kalwant ditahan di Singapura pada 24 Oktober 2013, ketika berusia 23 tahun.
Dia dijatuhkan hukuman mati pada 1 Jun 2016.
Semalam, dia memfailkan usul kepada Mahkamah Rayuan Singapura bagi penangguhan pelaksanaan hukuman selain permohonan semakan terhadap sabitan dan hukumannya.
Permohonan penangguhan hukumannya didengar oleh panel tiga hakim hari ini.
Bagaimanapun, mahkamah menolak permohonannya hari ini sekali gus menyebabkan hukuman matinya akan dijalankan di Penjara Changi pada pagi esok.
Pelaksanaan hukuman mati terhadap Kalwant ditetapkan kurang daripada tiga bulan selepas pelaksanaan hukuman mati terhadap Nagaenthran K Dharmalingam, seorang warga Malaysia yang dihukum mati walaupun mendapat bantahan dan kecaman antarabangsa berikutan keadaannya yang merupakan orang kurang upaya (OKU) mental.
Nagaenthran yang mempunyai skor IQ 69, tahap yang membolehkannya diiktiraf sebagai OKU, dilaporkan telah dipaksa untuk melakukan jenayah pengedaran dadah.


Kemerosotan ringgit tidak harus dijadikan pengukur kedudukan ekonomi, kata PM

Prestasi ringgit berbanding dolar Amerika Syarikat (AS), atau mana-mana mata wang lain, tidak harus dijadikan pengukur kedudukan ekonomi negara, kata Perdana Menteri Anwar Ibrahim.
Dalam jawapan bertulis kepada sesi Pertanyaan Perdana Menteri yang disediakan, Anwar berkata, walaupun ringgit merosot berbanding dolar AS, kadar pertumbuhan ekonomi pada 2022 melebihi paras prapandemik dan dijangka terus berkembang kukuh antara 4% hingga 5% pada tahun ini.
Beliau yang juga menteri kewangan berkata, Keluaran Dalam Negara Kasar (KDNK) 2023 dijangka mencapai pertumbuhan 5.6%, lebih baik berbanding negara serantau seperti Indonesia yang dijangka mencatat pertumbuhan 5%, China (4.5%) dan Vietnam (3.3%).
"Kejatuhan kadar pertukaran ringgit yang dialami pada tempoh terdekat ini sebahagian besarnya didorong oleh pengukuhan dolar AS," katanya ketika menjawab soalan diajukan Ahli Parlimen Putrajaya Radzi Jidin pada sesi Pertanyaan Perdana Menteri di Dewan Rakyat, hari ini.
"Selain ringgit, keadaan sama turut dialami oleh mata wang utama dan serantau seperti yen Jepun, dolar Australia, won Korea, renminbi China, dolar Singapura dan peso Filipina yang turut menunjukkan penyusutan nilai berbanding dolar AS pada tahun ini.”
Munggu lalu, ringgit menyaksikan penyusutan melebihi paras RM4.60 dan berada pada paras RM4.6110/6165 pada petang 1 Jun selepas menyaksikan penurunan empat hari berturut-turut.
Pada Jumaat, mata wang tempatan itu kembali mengukuh sedikit apabila naik kepada  4.5745/5785 berbanding dolar AS.
Situasi ini mencetuskan kebimbangan apabila ringgit berlegar menghampiri paras terendah dalam sejarah yang dicatat pada 4 November tahun lalu apabila mata wang tempatan itu mencecah RM4.7465, melebihi paras RM4.7250 yang dicatat 7 Januari 1998 ketika negara berdepan krisis kewangan Asia.
Pagi ini, ringgit dibuka menyusut kembali ke RM4.5950/6000 berbanding dolar AS, apabila pelabur mengambil pendekatan berhati-hati terhadap unjuran global.
Dalam menjawab soalan tambahan yang diajukan oleh Radzi yang mewakili Perikatan Nasional (PN), Anwar mengakui kejatuhan ringgit akan memberi kesan kepada inflasi import dan ini mendorong kepada kenaikan kos.
Bagaimanapun, katanya, situasi itu dipantau oleh beberapa kementerian dengan mengambil contoh kerajaan menangani isu kekurangan bekalan ayam dan telur.
"Saya setuju dengan kenyataan bahawa ada kesan daripada inflasi import kerana kita masih import barang makanan yang agak tinggi.
"Ini menyebabkan kos meningkat tetapi ini dipantau kementerian seperti yang kita lihat ayam dan telur tidak separah tahun lalu," tambah beliau.
Pada masa sama, Anwar yang juga ahli Parlimen Tambun turut menafikan kerajaan melaksanakan pengurangan subsidi dan menegaskan langkah itu hanya akan dilaksanakan terhadap golongan pendapatan tinggi (T20) bagi menampung subsidi kepada golongan pendapatan sederhana (M40) dan rendah (B40).


Mitigasi lebih cepat, berkesan untuk Covid-19 diperlukan, kata PM

Situasi penularan Covid-19 ketika ini memerlukan pendekatan mitigasi atau intervensi yang lebih cepat dan berkesan, kata Perdana Menteri Muhyiddin Yassin yang mempengerusikan Sidang Khas Majlis Keselamatan Negara (MKN) berkenaan Covid-19 hari ini.Dalam catatan Facebook rasminya hari ini beliau berkata ia susulan daripada laporan peningkatan kes positif di beberapa daerah di Negeri Sembilan, Melaka, Perak dan Johor, yang sebelum ini adalah zon hijau, yang menjadi kuning atau merah dalam tempoh seminggu atau dua minggu.“Alhamdulillah pagi ini saya mempengerusikan Sidang Khas Majlis Keselamatan Negara (MKN) berkenaan Covid-19 bagi membincangkan tindakan yang perlu dipertingkatkan bagi mengawal dan menguruskan pandemik Covid-19.“Saya menyatakan rasa bimbang kepada ahli mesyuarat mengenai situasi pandemik Covid-19 di seluruh negara yang masih mencatat peningkatan dalam kes positif Covid-19 walaupun bukanlah peningkatan yang mendadak,” katanya.Susulan itu, Muhyiddin mengarahkan MKN membuat penilaian semula ke atas prosedur operasi standard (SOP) bagi aktiviti sosial dan sukan agar diperketatkan lagi bagi memutuskan rantaian jangkitan Covid-19.Katanya SOP itu perlu diperketatkan seolah-olah menyamai SOP ketika Perintah Kawalan Pergerakan (PKP).Sehubungan itu menurutnya MKN akan membuat pembentangan berhubung cadangan memperketatkan SOP dalam Sidang Khas MKN esok, dan beliau berharap perkara itu dapat dilaksanakan segera kerana kadar penularan jangkitan pada waktu ini dilihat agak membimbangkan.Sementara itu Muhyiddin turut bersetuju dengan cadangan Jawatankuasa Pengurusan Bencana Negeri (JPBN) Sabah untuk meminda SOP Perintah Kawalan Pergerakan Diperketatkan (PKPD) di semua lokaliti yang terlibat di negeri itu.Katanya SOP itu perlu diperketatkan seolah-olah menyamai SOP ketika Perintah Kawalan Pergerakan (PKP).Beliau berkata pindaan SOP itu bertujuan membantu penduduk terlibat menjalani kehidupan dalam situasi PKPD dengan lebih baik.Dalam pada itu Muhyiddin berkata antara perkembangan positif dilaporkan dalam sidang khas hari ini adalah penamatan PKPD di lapan penjara setelah tiada kes baru dalam tempoh 14 hari dilaporkan.“Tahniah saya ucapkan kepada Jabatan Penjara dan Kementerian Kesihatan (KKM) atas kerjasama baik untuk membendung jangkitan Covid-19 di dalam penjara,” katanya.


Sorry.


RM6 juta sumbangan kepada Yayasan Akalbudi, bukan rasuah untuk dapat projek, kata peguam Zahid

Mahkamah Tinggi dimaklumkan bahawa wang sebanyak RM6 juta yang disalurkan kepada Yayasan Akalbudi (YAB) milik Ahmad Zahid Hamidi adalah sumbangan politik serta derma amal dan bukan rasuah untuk mendapatkan projek.Peguam Hamidi Mohd Noh, yang mewakili bekas Timbalan Perdana Menteri itu, berkata demikian ketika menjawab soalan hakim Collin Lawrence Sequerah mengapa RM6 juta itu disalurkan kepada YAB sekiranya ia adalah sumbangan politik.Soalan itu dikemukakan kepada Hamidi ketika beliau berhujah mengenai dua keping cek berjumlah RM6 juta yang disalurkan kepada Yayasan Akalbudi seperti tertera dalam pertuduhan ke-14 dan ke-15 membabitkan rasuah.Hamidi berkata saksi pendakwaan ke-32 iaitu bekas ketua pegawai eksekutif Datasonic Group Berhad Abu Hanifah Noordin, yang menyumbangkan wang RM6 juta itu, berpendapat “sumbangan politik” dan “derma amal” adalah sama.Sebelum ini, saksi pendakwaan ke-34 iaitu bekas timbalan pengarah Urusan Datasonic Group Berhad Chew Ben Ben berkata pada April 2017, beliau telah menyerahkan cek terbabit kepada Zahid di kediaman rasmi beliau dan memaklumkan mahkamah bahawa wang itu adalah “sumbangan politik kepada Barisan Nasional.”Pada prosiding hari ini, Hamidi berkata kedua-dua cek dibayar kepada akaun pelanggan firma guaman Tetuan Lewis & Co sebagai pemegang amanah kepada YAB.Beliau juga berhujah bahawa Chew, yang disifatkan sebagai satu-satunya saksi penting bagi pertuduhan ke-14 dan ke-15, telah memaklumkan mahkamah kedua-dua pertuduhan terhadap Zahid adalah satu “fitnah.”Hamidi merujuk keterangan Chew yang menafikan bahawa beliau telah memberikan rasuah atau upah kepada Zahid bagi pihak Datasonic Technologies Sdn Bhd dalam usaha mendapatkan kontrak daripada kementerian dalam negeri.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.Berdasarkan pertuduhan ke-14 dan ke-15, Zahid didakwa menerima suapan berjumlah RM6 juta daripada Chew sebagai upah melantik Datasonic Technologies Sdn Bhd untuk melaksanakan projek cip pasport bagi tempoh lima tahun atau untuk jumlah 12.5 juta cip yang akan dimasukkan ke dalam halaman biodata polikarbonat pasport antarabangsa Malaysia daripada Jabatan Imigresen menerusi rundingan terus di bawah kementerian dalam negeri.Pembelaan akan menyambung hujahnya hari ini.


Hanya keajaiban boleh pulihkan Umno, kata penganalisis

Umno memerlukan keajaiban untuk pulih dan menarik semula sokongan melayu ke parti itu sebelum Pilihan Raya Negeri (PRN) yang akan diadakan pada tahun ini, kata penganalisis politik Melayu dari Universiti Sains Malaysia, Ahmad Atory Hussain.
Pemerhati politik veteran itu berkata, "pertolongan" yang bakal diterima daripada parti kerajaan lain terdiri daripada Pakatan Harapan (PH) kemungkinan besar hanya akan mendorong pengundi Melayu terutamanya di kawasan luar bandar akan beralih ke Perikatan Nasional (PN).
Katanya, keputusan untuk Umno bekerjasama dengan "musuh lama" yang dipimpin oleh Anwar Ibrahim dilihat menimbulkan kemarahan ramai termasuk penyokong dan ahli parti itu apabila mereka rasa ditipu selepas Presiden Ahmad Zahid Hamidi sebelum Pilihan Raya Umum ke-15 (PRU15) mengumumkan secara terbuka slogan "No Anwar, No DAP".
"Keadaan juga bertambah buruk apabila kepimpinan parti memecat dan menggantung keahlian beberapa pemimpin veteran dan individu berpengaruh," katanya kepada MalaysiaNow.
"Sudah tentu keputusan ini akan menghantui Umno pada PRN nanti sebab individu yang dibuat itu juga mempunyai bilangan penyokong yang kuat dalam parti."
Pada PRU15 yang diadakan pada November tahun lepas, Umno hanya berjaya meraih 26 kerusi Parlimen, prestasi yang paling teruk direkodkan parti itu sejak ditubuhkan.
Bagaimanapun, Zahid enggan meletakkan jawatan meskipun didesak berbuat demikian sebelum mengemudikan parti itu bekerjasama dengan PH untuk menubuhkan kerajaan Persekutuan yang mana beliau dilantik sebagai timbalan perdana menteri.
Ahli Majlis Kerja Tertinggi (MKT) Umno Nur Jazlan Mohamed baru-baru turut menyifatkan DAP sebagai liabiliti kerana menjangkakan kerjasama antara kedua-dua parti itu akan menyukarkan Umno menarik semula sokongan Melayu.
Mengulas mengenai perkara sama, Atory menambah bahawa kehadiran PKR dan Amanah untuk membantu Umno kembali menawan kerusi kawasan luar bandar juga mungkin sukar memandangkan perhatian kelompok pengundi ini lebih ke arah PN.
"Apa yang mereka tak nampak ialah rakyat di luar sana ada pilihan lain. Orang ramai boleh undi selain BN dan PH," katanya.
Pada masa sama, Atory menjangkakan isu pengampunan bekas perdana menteri, Najib Razak yang kini sedang menjadi perbualan hangat juga tidak akan mendatangkan manfaat kepada Umno.
Katanya, sekiranya bekas ahl Parlimen Pekan itu berjaya dibebaskan, beliau juga mungkin tidak dapat pulihkan Umno melihat kepada prestasi semasa parti itu.
"Yang pro-Najib semua nak beliau keluar dan mereka jangka Najib mampu pulihkan Umno.
"Saya rasa tidak. Najib keluar atau tidak, susah nak pulihkan Umno sekarang ini.
"Hanya keajaiban saja yang boleh pulihkan Umno sekarang ini," tambah beliau.